Više od 92 miliona birača u SAD unapred glasalo, ishod možda ne bude poznat u izbornoj noći | Blok vesti\nViše od 92 miliona birača u SAD unapred glasalo, ishod možda ne bude poznat u izbornoj noći\nViše od 92 miliona Amerikanaca glasalo je unapred na predsedničkim izborima u SAD, znatno više nego ikada pre, zbog čega je moguće da pobednik ne bude poznat u izbornoj noći između idućeg utorka i srede.\nRano glasanje u Kaliforniji na izborima za predsednika SAD Foto: AP Photo/Jae C. Hong/Betaphoto\nAnalitičari ocenjuju da su realni izgledi da na izborima ukupno glasa rekordnih 150 miliona birača, što bi, gledano u procentima, bila najveća izlaznost na predsedničkim izborima u SAD od 1908. godine, kada je iznosila 65,4 odsto.\nPre izbora zakazanih za utorak, 3. novembar, u SAD je moguće glasati na biračkom mestu i putem pošte. U nekim saveznim državama glasanje unapred je moguće jedino putem pošte, a ne i na biračkom mestu.\nPrema federalnom zakonu, brojanje takvih glasova ne počinje pre izbornog dana, navodi Bi-Bi-Si.\nNa biračkom mestu je unapred glasalo oko 33,14 miliona Amerikanaca, odnosno 36 odsto do sada izašlih, dok je 64 odsto to učinilo putem pošte.\nBirači su od nadležnih zatražili nešto više od 91,2 miliona glasačkih listića.\nPopunjene listiće do sada je vratilo, odnosno glasalo, 58,9 miliona, dok 32,3 miliona to još nije učinilo, navodi se na portalu "U.S. Elections Project", koji vodi profesor Univerziteta Florida Majkl Mekdonald.\nSavezne države su postavile različite rokove za slanje popunjenih glasačkih listića, što bi moglo da dovede do toga da u slučaju neizvesne trke pobednik ne bude poznat u izbornoj noći, odnosno u sredu rano ujutro po istočnoevropskom vremenu.\nSeverna Karolina, jedna od ključnih država za ishod izbora, odlučila je da će važeći biti svi glasovi koji stignu poštom do 12. novembra, pod uslovom da su poslati najkasnije 3. novembra.\nProfesorka Univerziteta Novog Meksika Lona Rae Atkeson rekla je u okviru onlajn programa Centra Stejt departmenta za inostrane medije (Foreign Press Center, FPC) da će posle izbora dosta vremena biti potrošeno na brojanje glasova.\n"To će uticati na ishod procesa. Nećemo imati brz odgovor na pitanje ko je izabran za predsednika", rekla je Atkeson u okviru programa FPC "Virtuelna novinarska tura".\nOna je navela da glasanje poštom uvek za rezultat ima veći broj odbijenih listića nego u slučaju glasanja na biračkom mestu.\n"Jedna od stvari koje svi očekujemo je veći broj odbijenih listića nego ikada pre zbog velikog broja ljudi koji su izabrali da glasaju poštom. Ne znamo kakav će biti uticaj toga, ni kako će sve izgledati na kraju", dodala je Atkeson.\nOba predsednička kandidata – republikanac Donald Tramp i demokrata Džozef Bajden, glasala su unapred, što u ranijim izbornim ciklusima nije bio slučaj.\nTramp (74), aktuelni predsednik SAD, glasao je na Floridi pre osam dana, a Bajden (77), bivši potpredsednik SAD i dugogodišnji senator, izašao je na izbore u sredu u saveznoj državi Delaver.\nU 44 savezne države podneto je više od 300 pritužbi na način brojanja glasova poštom, ili na to ko ima pravo da glasa unapred ili kako se prikupljaju glasovi poštom, navodi BBC.\nTramp je pre više meseci pokrenuo kampanju protiv glasanja poštom, navodeći da će povećanje broja takvih glasova dovesti do "najkorumpiranijih izbora" u američkoj istoriji, i tvrdeći da će birači na taj način moći da glasaju i po više puta.\nPretpostavlja se da će zbog Trampovog izrazitog protivljenja glasanju putem pošte neke njegove pristalice sačekati 3. novembar da glasaju na biračkom mestu.\nDokazi za raširenu prevaru u slučanju glasanja poštom ne postoje, navodi BBC i dodaje da je stopa izborne prevare u SAD izmedju 0,00004 odsto i 0,0009 odsto, prema studiji Centra Brenan za pravdu iz 2017. godine.\nDosadašnja izlaznost predstavlja 66,8 odsto izlaznosti na prethodnim predsedničkim izborima 2016. godine, a znatno prevazilazi tadašnji broj birača koji su glasali unapred.\nBroj glasalih unapred ponegde prevazilazi ukupnu izlaznost na prethodnim izborima\nU nekim saveznim državama broj glasalih unapred prevazišao je ukupnu izlaznost na prethodnim izborima.\nU Teksasu je unapred glasalo 9,6 miliona birača, dok je 2016. u toj saveznoj državi na izbore ukupno izašlo 8,9 miliona. Teksas je po broju stanovnika na drugom mestu medju američkim državama, iza Kalifornije.\nNajviše birača unapred je glasalo upravo u Kaliforniji, 10,5 miliona, dok je na trećem mestu Florida sa 8,2 miliona izašlih na izbore.\nGlasanje unapred u SAD konstanto raste prethodnih decenija. Broj birača koji su unapred glasali na izborima 2016. godine više je od pet puta veći od takvog broja na izborima 1992. godine.\nGlavni razlog za znatno povećanje glasanja unapred ove godine je pandemija koronavirusa. Tradicionalan način glasanja u SAD, uz višesatno čekanje u redu, u suprotnosti je s merama protiv širenja korona virusa. Sanitarnu situaciju pogoršava to što obavezu nošenja maske u zatvorenom prostoru nisu uvele sve američke države.\nIpak, u nekim državama poput Džordžije, i glasanje unapred je izgledalo isto kao izbornog dana, pošto su ljudi stojali satima u redu na biračkom mestu, navodi BBC.\nNajmanje 30 saveznih država promenilo je pravila za glasanje zbog pandemije i olakšalo biračima da glasaju bez dolaska na biračko mesto 3. novembra.\nIzmeđu ostalog, ukinuta je stroga odredba da birači moraju da imaju čvrst razlog za glasanje poštom ili im je dozvoljeno da kao izgovor navedu strah od zaraze korona virusom.\nNeke države su na ulicama postavile posebne kutije za ubacivanje glasačkih listića ili su ponudile da unapred plate troškove za slanje listića poštom.\nProfesorka Atkeson je rekla da su neke države bile pripremljene za nove okolnosti, a druge ne.\n"Imate neke države, kao što su Kolorado, Vašington, Oregon i Montana, koje su svakako bile spremne jer su i ranije imale mogućnost glasanja poštom. Ali postoje i države koje nisu pripremljene. U Novom Meksiku je 2018. godine oko 70.000 ljudi glasalo poštom. Sada je to zatražilo 350.000 birača, tako da je sistem svakako prenapregnut", kazala je Atkeson.\nProfesor Univerziteta Teksasa u Ostinu Deron Šo rekao je u okviru programa FPC da će realna izlaznost ove godine biti visoka, ali da je moguće da bude dosta odbačenih listića zbog velikog broja glasova putem pošte.\n“Mladi nikada nisu slali pismo”\n"Postoji mogućnost da zbog glasanja putem pošte bude više nevažećih listića nego obično. Na primer, u Mičigenu kada glasate putem pošte, morate da potpišete listić, a izborni zvaničnici moraju da provere da li se potpis slaže s onim koji oni imaju u evidenciji", kazao je Šo.\nOn je dodao da jedan od problema može da bude što mladi koji na izbore izlaze u većem broju nego ranije, nikada nisu slali pismo i što mogu da pogreše u nekom tehničkom detalju.\nPovodom zabrinutosti da poštanski sistem neće uspeti da se izbori sa velikim brojem glasova putem pošte, Šo je rekao da ne veruje da će problem biti u toj službi, već pre u neiskusnim biračima ili predstavnicima administracije koji neće hteti da prihvate listiće poslate putem pošte zbog tehničkih nepravilnosti.\nProfesor Šo navodi da je u SAD niska izlaznost u poređenju s drugim zemljama i dodaje da ona varira tokom vremena. U periodu od 1960. do 1996. zabeležen je pad izlaznosti, potom je usledio nagli rast od 2000. od 2008. godine, zatim pad u 2012. pa blagi rast na prethodnim izborima, kada je bila 59,3 odsto.\nŠo je dodao da postoji velika razlika u izlaznosti između saveznih država i naveo da je 2016. na Havajima glasalo 44 odsto birača, a u Minesoti i Viskonsinu 75 odsto.\nIzlaznost belih i crnih birača bila je gotovo identična 2016. godine – 68 i 67 odsto, rekao je Šo i dodao da te dve grupe u znatno većoj meri glasaju od Latinoamerikanaca (57 odsto na prošlim izborima) i Azijskih Amerikanaca.\nPrevious articleSahranjen mitropolit SPC Amfilohije\nNext articleBEZ PUBLIKE U LONDONU: Završni Masters u tenisu će se održati pred praznim tribinama


subota 2. april 2011.\nTadić, Pahor i Jadranka Kosor za jačanje saradnje\nBEOGRAD - Premijeri Hrvatske i Slovenije Jadranka Kosor i Borut Pahor, i predsednik Srbije Boris Tadić založili su se juče u Smederevu za poboljšanje privredne saradnje i zajedničko rešavanje otvorenih pitanja i suzbijanje organizovanog kriminala. Tadić, Pahor i Kosor Kompletan tekst\nDačić: Nismo razgovarali o izborima\nBEOGRAD - Ministar unutrašnjih poslova Ivica Dačić izjavio je da u vladajućoj koaliciji nije bilo reči o datumu održavanja vanrednih parlamentarnih izbora. Kompletan tekst\nDSS traži dan za pitanja o "Telekomu"\nBEOGRAD - Potpredsednik Demokratske stranke Srbije (DSS) Nenad Popović izjavio je da Skupština Srbije namerno izbegava raspravu o prodaji "Telekoma Srbija" i ponovo pozvao predsednicu parlamenta da odredi dan za postavljanje poslaničkih pitanja vladi u vezi s tom temom. Kompletan tekst\nNikolić dao krv u Zemunu\nBEOGRAD - Lider Srpske napredne stranke Tomislav Nikolić odazvao se akciji dobrovoljnog davanja krvi koja se održava u beogradskoj opštini Zemun. Kompletan tekst\nFrancuzi hoće da kupe "Orao" iz Bijeljine\nBANJALUKA - Francuska kompanija "Ventana Aerospace" ozbiljno je zainteresovana za privatizaciju Vazduhoplovnog zavoda "Orao" iz Bijeljine. Kompletan tekst\nVikiliksove tajne depeše rasturaju BiH\nSARAJEVO - Objavljivanje tajnih depeša o BiH i drugim zemljama jugoistočne Evrope izazvaće na Balkanu već viđeni scenario iz arapskog sveta, tvrdi osnivač internet stranice "Vikiliks" Džulijan Asanž. Kompletan tekst\nStefanović: Sredinom aprila nova runda pregovora\nBEOGRAD - Nova runda dijaloga Beograda i Prištine trebalo bi da bude održana sredinom aprila u Briselu a na njoj bi se zatvarale započete teme dalje\nVučić: Biće nas više nego na Gazimestanu\nEšdaun: BiH pridružiti svojoj domovini - Evropi\nNa Kosovu počeo popis\nSrpske izbeglice traže pomoć od Kosorove\nOd danas popisi u Crnoj Gori i Hrvatskoj


Kina: Popuštanje 2 brane visok bezbednosni rizik\nTanjug 19. jula 2021. 10:44\nPEKING – Dve brane u Unutrašnjoj Mongoliji na severozapadu Kine, popustile su posle obilnih kiša, saopštilo je danas kinesko ministarstvo voda i upozorilo na bezbednosne rizike od stare infrastrukture tokom letnje sezone poplava.\nUrušile su se dve brane nedaleko od grada Hulunbuira ukupnog kapaciteta 46 miliona kubnih metara vode, navodi se u saopštenju kineskog ministarstva voda, prenosi Rojters.\nLjudi koji žive nizvodno od brana su evakuisani i za sada nema informacija o žrtvama.\nPrema zvaničnim informacijama tokom proteklog vikedna je palo u proseku 87 milimetara kiše, a meteorolška stanica Morin Dava izmerila je čak 223 milimetra kišnih padavina.\nPrema podacima lokalnih vlasti grada Hulunbuira poplave ugrožavaju oko 16.660 ljudi, potopljeno je oko 53.807 hektara poljoprivrednog zemljišta, a mostovi i druga saobraćajna infrastruktura su uništeni.\nKina ima više od 98.000 odvodnih rezervoara koji se koriste za kontrolu poplava, proizvodnju energije i kao trasportne trase, ali više od 80 odsto ovih struktura staro je 40 i više godina zbog čega se smatraju bezbednosno rizičnim, navodi se u saopštenju kineske vlade.\nEkstremni vremenski uslovi pogodili su poslednjih nekoliko nedelja različite delove sveta.\nPoplave u Evropi i toplotni talasi praćeni šumskim požarima u Severnoj Americi, podstiču zabrinutost zbog uticaja klimatskih promena na vremenske prilike.


SNS PROSLAVIO ROĐENDAN: Kriminalizovali državu i samo je njima bolje!\n22-10-2021 16:46 Izdvojeno Srbija Politika\nSrpska napredna stranka proslavila je 13 rođendan. Ova partija, koja je najveći deo svog postojanja provela kao deo vlasti, može da se pohvali da je tokom prethodne decenije uspela da se izdigne iznad svih institucija u zemlji, da je njen sud važniji od bilo kog drugog, a titula njenog lidera ispred svake državne funkcije. U tom procesu građanima je na kraju oteta država, uzrpirane su institucije, ugrožena sloboda medija, govora, vraćana retorika devedesetih.\nSrpska napredna stranka nastala je nakon preobražaja nacionaliste, četničkog vojvode i desne ruke Vojislava Šešelja, Tomislava Nikolića. Naprasno je postao evropejac i zagovornik Srbije u Evropskoj uniji.\nPošto je uvideo da je promena ideologije jedini put ka osvajanju vlasti, Nikolić je te 2008. shvatio da je bekstvo od Šešelja realna prilika da prigrabi vlast. To, međutim, nije video i tadašnji generalni sekretar radikala, Aleksandar Vučić, koji je odeždu naprednjaka navukao na sebe posle dugog vaganja i pošto je shvatio da neće biti drugi čovek SRS.\nČetiri godine od osnivanja, naprednjaci su došli na vlast, Nikolić je postao predsednik države, a Vučić prvi potpredsednik vlade. Paradoksalno, izborna pobeda Nikolića značila je ujedno i njegov kraj u partiji, a istovremeno i okončanje političke karijere.\nPreuzimanje medija i institucija\nS druge strane, Vučić je preuzeo stranku i tada započeo svoj uspon. Postao je premijer, a na posletku je nalsedio i Nikolića na mestu šefa države.\nZa gotovo deceniju vladavine, naprednjaci su primili u svoje redove mnoge “žute lopove” iste one protiv kojih su se borili i o kojima i dan danas govore da su ljudi koji su “godinama uništavali Srbiju”.\nNakon što su preletanje pretvorili u uobičajenu u političku pojavu, SNS je krenuo u osvajanje medija, proterivanje neposlušnih novinara sa televizija sa nacionalnim frekvencijama i pretvaranjem gotovo svih novina u svoje stranačke biltene.\nNapadi i satanizacija neistomišljenika\nKako bi partija i Vučić dodatno učvrstili svoju moć, slomljene su i pregažene gotovo sve institucije u zemlji, dok su opozicija i mali broj kritičkih medija satanizovani i predstavljani u skup stranih plaćenika i domačih izdajnika.\nU međuvremenu su izbori pretvoreni u formalnost na kojoj se iz ciklusa u ciklus samo potvrđuje aposlutna moć šefa naprednjaka Aleksandra Vučića.\nEpilog takvog stanja jesu afere koje u Srbiji niču kao pečurke, ali na koje niko ne reaguje. Nedavno objavljivanje “Pandorinih papira” i informacija da je ministar preletač iz redova DS, Siniša Mali, imao ofšor firmu preko koje je izbegavao plaćanje poreza, nije bila povod za pokretanje istrage samo u Srbiji.\nSud partije umesto sudstva\nIstovremeno, dok se ministar Nebojša Stefanović optužuje za državni udar i prisluškivanje predsednika, iz vladajuće stranke stigla nam je poruka da se nadležni sudski organi neće baviti ovim slučajem, već da će oni, iza zatvorenih vrata, rešiti sve između sebe – na partijskim organima.\nTokom svoje vladavine, Srpska napredna stranka je namentula jednoumlje kao jedini pravi garant moći. Svaka kritika se tretira kao pokušaj destabilizacije Srbije, napad na državni poredak i urušavanje sistema.\nOd 2012. godine do danas, “najbolja stranka u novijoj istoriji” može da se pohvali i time da je predano radila na povezivanju državnih struktura sa kriminalnim grupacijama, pa stoga često dolazi do zabune da li su kriminalci uključeni u državne poslove ili su državni fukncioneri upleteni u kriminal.\nOd Krušika, preko Jovanjice, pa sve do klana Veljka Belivuka, gotovo da ne postoji afera koja ne upućuje na SNS i njeno rukovostvo, koje se po pravilu brani time da su sve to napadi na njihovog šefa Aleksandra Vučića.\nSrpska napredna stranka je danas u potpunosti srasla sa državom, postavši tako najveći poslodavac u zemlji sa gotovo 750 hiljada članova. Nepotizam i burazerska ekonomija, koja podrazumeva nameštanje tendera, otimanje privatne svojine i nekontrolisano trošenje novca svih građana, postali su sveto pravilo funkcionisanja SNS – partije koja pre dolaska na vlast nije imala nijednu nekretninu, a danas ih ima u vrednosti od 224 miliona dinara.\nOno što je evidentno a što priznaju i sami naprednjaci, jeste da mnogi od njih žive sjajno, zahvaljujući stranci i Aleksandru Vučiću. NJima je svakako bolje. Građanima, teško.\n"Bakljaši SNS su deo ekipe Velje Nevolje" (VIDEO)\n"JEDEM BIFTEK SA TARTUFIMA KOJI KOŠTA TVOJU PLATU OLOŠU":Bezobrazluk SNS funkcionera prema ratnom veteranu?!(FOTO)\n"Jedini adut SNS je manipulacija koju preko svog gurua Vučića vrlo uspešno rade"


Rejf Fajns - Blic Online\nFilm "Bela vrana" Rejfa Fajnsa stigao u domaće bioskope\nNakon otvaranja ovogodišnjeg Festa film "Bela vrana", u režiji čuvenog Britanca Rejfa Fajnsa, stigao je u domaće bioskope.\nBritanski glumac i reditelj, a odskora i srpski državljanin Rejf Fajns snima film u Beogradu o čuvenom ruskom baletanu Rudolfu Nurejevu, a u ekipi ruskih i ukrajinskih glumaca je poznati ruski umetnik i šoumen Andrej Urgant.\nBeogradska filharmonija snima muziku za film Rejfa Fajnsa o Nurejevu\nBeogradskoj filharmoniji je pripala čast da snima muziku za film britanskog glumca i reditelja Rejfa Fajnsa o Rudolfu Nurejevu. Fajns je prisustvovao prvom danu snimanja, saopšteno je iz Beogradske filharmonije.\nPAPARACO Slavni glumac u poseti prijateljima: Rejf Fajns tajno u Beogradu\nKad je primetio fotoreportera "Blica" na aerodromu, pokušao je da se maskira naočarima. U tome je delimično uspeo, jer ga ostali putnici nisu prepoznali\nLjubavno pismo Holivuda Evropi kakve više nema\nAmerički reditelj Ves Anderson, autor filma "Grand Budapest Hotel" u kom igra krem Holivuda, u velikom stilu predstavio svoje delo na upravo završenom 64. berlinskom filmskom festivalu.\nNikolu Teslu u novom filmu igra Rejf Fajns\nRejf Fajns igra vladinog agenta u novom "Džejms Bondu"\nFanovi filmova o Džejmsu Bondu bili su oduševljeni kada su čuli da će se u novom nastavku pojaviti i Rejf Fajns, koji će po svoj prilici igrati negativca.\nDragan Mićanović: Ratko Mladić bi se prepoznao u "Koriolanu"\nGlumac Dragan MIćanović je u intervjuuu za britanski "Telegraf" pričao o svom iskustvu tokom snimanja filma Rejfa Fajnsa "Koriolan", te podvukao da filmska priča nalikuje na onu životnu, koju je Srbija iskusila prošla poslednjih decenija.\n"Koriolan" u bioskopima od 26. januara\nRediteljski prvenac poznatog britanskog glumca Rejfa Fajnsa, "Koriolan", koji je prema istoimenom Šekspirovom komadu, sniman i na lokacijama u Beogradu i Pančevu, od 26. januara biće na redovnom bioskopskom repertoaru u Srbiji.\nRejf Fajns planira film o tajnom životu Čarlsa Dikensa\nBritanski glumac Rejf Fajns želi da režira film po knjizi o tajnoj ljubavnoj vezi Čarlsa Dikensa.\nSutra premijera poslednjeg Harija Potera\nPoslednji, osmi film iz serijala o Hariju Poteru biće premijerno prikazan sutra istovremeno od 20.00 časova na dva mesta u Beogradu, u Sava centru i u 3D tehnici bioskopu "Kolosej", saopštio je danas distributer "Tak".


Vašingtonski ne-sporazum, Trampovo jezero i ZSO\nPonovo pokrenuti posle 20 meseci blokade u julu ove godine, a predvođeni novim specijalnim izaslanikom EU Miroslavom Lajčakom, Briselski pregovori su od početka bili ograničeni i podrivani Grenelovim paralelnim, tajnim pregovaračkim procesom. Potpisivanjem Vašingtonskih dokumenata Briselski proces je de fakto redukovan na pred-pregovore, pa početak pravih pregovora čeka ishod američkih predsedničkih izbora, odnosno dolazak na vlast nove administracije, smatra Bodo Veber iz berinskog Saveta za politiku demokratizacije (DPC).\nizvor: Kim, autor Bodo Veber\nIlustracija (Foto IPC)\nVeć nekoliko nedelja traje zbunjenost u regionu, na Kosovu i u Srbiji, oko interpretacije toka pregovora vođenih prošlog meseca u Beloj kući i “istorijskog sporazuma” koji su 4. septembra potpisali premijer Hoti, predsednik Vučića, te Donald Tramp. Ako ostavimo uobičajeno političko spinovanje obe pregovaračke strane u danima posle potpisivanja po strani, može se konstatovati da su u političkom i javnom diskursu na Kosovu i u Srbiji najviše pažnje privukli statusni (sudbina kosovoskog zahteva o priznanju od strane Srbije; uspostavljanje diplomatskih odnosa izmedju Izraela i Kosova) i međunarodni aspekti (navodne tenzije između Srbije i Rusije) potpisanih dokumenata.\nUz to, neslaganje između partnera u krhkoj vladajućoj koaliciji u Prištini koje je isplivalo na površinu tokom Vašingtonskih pregovora, kao i kritike upućene vladi zbog potpisanog dokumenta od strane opozicije iznova su podvukli glavni problem kosovske strane u pregovorima o konačnom sporazumu (uz trogodišnje nastojanje predsednika Tačija da putem tajne trgovine delića državne teritorije, tj. nacionalne izdaje, spašava svoju ličnu slobodu od haške optužnice) – haos aktera, odnosno duboko nejedinstvo parlamentarnih stranaka, mimo i protiv nacionalnih interesa.\nNa srbijanskoj strani sličnih problema nema jer tamo i dalje postoji samo jedan politički akter – Aleksandar Vučić (upravo je najavom formiranja svestranačke vladajuče koalicije ozvaničeno i formalno odsudstvo ikakve parlamentarne opozicije u Srbiji), što je činjenica, koja će se tek posle budućeg sklapanja konačnog sporazuma sa Kosovom obiti o glavu prvom čoveku države i vladajuće partije.\nIpak, zajednički imenitelj i glavni fokus raspave o Vašingtonskom „sporazumu“ na Kosovu i u Srbiji bio je pitanje o glavnom pobedniku i gubitniku dogovora, o tome koja je strana više, a koja manje dobila. To pitanje nije dobilo zadovoljavajuće odgovore, i ne može, jer se radi o pogrešnom pitanju baziranom na pogrešnoj percepciji dešavanja u Beloj kući koja fokus stavlja na sam tekst „sporazuma“. U isto vrijeme, dihotomna percepcija o pobedniku/gubitniku nabolji je pokazatelj da potpisana dokumenta nemaju nikakav dodir sa konačnim, sveobuhvatnim sporazumom – koji bi trebao biti postignut na dobrobit obe strane, i Srbije i Kosova, te šireg regiona.\nPravu procenu dokumenta potpisanog 4. septembra od strane tri državnika može jedino dati analiza pravnog i političkog karaktera Vašingtonskog „sporazuma“, pozadine nastanka pregovora i dometa, odnosno, održivosti i dugoročnog efekta dogovorenog.\nO karakteru i logici pravno-neobavezujućeg ne-sporazuma\nPo svom formalnom karakteru – dva neformalna, odvojena papira potpisana od strane premijera Hotija i predsednika Vučića, te dva formalna pisma podrške potpisane od strane američkog predsednika, u kojima nisu korištena zvanična imena dve Zapadnobalkanske države – radi se o pravno-neobavezujućem ne-sporazumu. Pravno gledano, niti se radi o međunarodnom sporazumu, niti o bilateralnim sporazumima (između Kosova i SAD-a, odnosno Srbije i SAD-a). To je, u statusnom smislu, daleko manje od sporazuma potpisanih u okviru političkog dijaloga predvođenog Evropskom unijom, posebno od aprilskog sporazuma iz 2013. godine, koji je sadržao implicitno priznanje države Kosova od strane Srbije. Čak su i sporazumi iz prethodnog, tehničkog dijaloga makar bili zajednički dokumenti Beograda i Prištine.\nZanimljivo je napomenuti da je dati oblik ne-sporazuma u dva odvojena dokumenta indirektan dokaz da Vašingtonski pregovori nikad nisu bili smišljeni radi ozbiljnog bavljenja pitanjem priznavanja Kosova od strane Srbije. Tvrdnja kosovske delegacije da ta tačka predstavlja njihov ključni pregovarački zahtev i insistiranje predsednika Vučića kako se herojski odbranio od tog nastojanja su prazne priče za domaću uoptrebu.\nSam sadržaj ne-sporazuma zbunjuje, jer se radi o čudnoj kombinaciji ekonomskih tema, izrazu puke želje rešavanje spiska dobro poznati otvorenih bilateralnih pitanja između Kosova i Srbije, te nekolicini tačaka potpuno nepovezanih sa sporom Kosovo-Srbija iz okvira američke geopolitike, a koje predstavljaju kvazi-kolonijalnu zloupotrebu zapadnobalkanskog spora u korist Trampove politike America first.\nTa luda mešavina se može razumeti tek u pozadini logike koja stoji iza sporazuma - jednogodišnjeg, jednostranog i uzurpatorskog uletanja američke administracije u pregovore o konačnom i sveobuhvatnom sporazumu, pre svega specijalnog predsedničkog predstavnika Ričarda Grenela, a koji je kulminirao sastankom u Beloj kući. Grenelov angažman je bio isključivo motivisan ličnim, apolitičkim interesima. Prepoznao je u zaglavljenim pregovorima o konačnom sporazumu, u savezu sa predsednicima Tačijem i Vučićem, šansu da značajno unapredi svoju političku karijeru u Trampovoj orbiti, dok su oni tražili američkog saveznika za projektat razmnjene teritorije (land swap). Da bi uspeo, Grenel je morao naštimovati svoju balkansku inicijativu na logiku gazdinog vođenja politike i države. A kod Trampa se radi o anti-političkom pristupu, o raskidu sa načinom na koji se do 21. veka vodila politika i država u demokratskom delu sveta. Njegov pristup je delom populistički, fokusiran na samo-insceniranje, na biznis pristup, uz određeni uticaj etno-nacionalističkog, u suštini rasističkog pogleda na svet. Sa tim zaleđem, Vašingtonski ne-sporazum počiva na tri logike:\n1. Pristup „any deal-is-a-good-deal“ (Bilo kakav dogovor je dobar dogovor), lišen svih principa, političkih programa ili ideologija. To znači da čim se Grenelu ukazalo tokom ove godine da se ne može realizovati land swap deal, da se fokusirao se na ono što je bilo moguće postići, a to je bio ekonomski sporazum baziran na tri pisma o namerama u vezi sa infrastrukturnim projektima (o avio, železničkom i drumskom saobaraćaju između Kosova i Srbije) sa početka godine. Samo je trebalo dogovor upakovati u okvir koji se može prodati Trampu, a tu funkciju zauzeo je drugi deo ne-sporazuma nepovezan sa sporom Kosova i Srbije.\n2. Sama srž sporazuma nije u nekakvoj suštini dogovorenog, nego u samoj ceremoniji potpisivanja u Beloj kući, u insceniranju predsednika Trampa kao great dealmakera, i sa pogledom na nadolazeće predsedničke izbore 3. novembra, uprkos tome što je efekat tog spoljnopolitičkog događaja na američke glasače ravan nuli. To ne znači da ne-sporazum ne može doneti neke konkretne rezultate, ali su oni ograničeni jer nisu primarni cilj poduhvata.\n3. Statusni spor između Srbije i Kosova je u potpunosti bio podređen prvobitnom cilju potpisivanja – ikakvog – dogovora.\nSve to znači da je rok trajanja dogovora od 4. septembra više nego neizvesan. Ako Džo Bajden pobedi na predsedničkim izborima, ne-sporazum odmah ide u istoriju. Čak i da Tramp dobije novi mandat, malo je verovatno da će dil preživeti. Grenel bi dobio višu poziciju u drugoj administraciji i izgubio interest za predmet Kosovo-Srbija jer je ispunio svoju funkciju, dok bi se Balkan vratio tamo gde je bio i ranije: van prioriteta Trampove geopolitike.\nSporazum bez (sa vrlo malo) suštine\nDa ne-sporazum ima malo suštine već je potvrdila poseta američke delegacije Prištini i Begradu prošlog meseca i glomazna najava kreditiranja gradnje autoputa Niš-Priština čije je finansiranje Evropska unija, u okviru Berlinskog procesa, već davno obezbedila. Da nije doprinos uspešnog vođenja pregovora o konačnom, sveobuhvatnom sporazumu pokazali su, kako Trampov tvit na dan potpisivanja o priznavanju Izraela od strane „još jednog muslimanskog naroda“, tako i cela epizoda oko Gazivoda, odnosno Trampovog jezera i Grenelovo podsmevanje ludim balkanskim narodima koji imaju čak dva imena za jedno jezero (Ujmani, Gazivode). Administracija koja ima etno-nacionalistički, u suštini rasistički pogled na svet i Balkan, deo je problema, a ne rešenja.\nNa osnovu ovakve analize Vašingtonskog dogovora se tek sada može dati suštinski odgovor na pitanje o dobitnicima i gubitnicima: jedini istinski dobitnik će biti sam Grenel, ali ako 3. novembra njegov gazda izgubi, ni od toga nema ništa. Dok je glavni, i u suštini jedini gubitnik Evropska unija i njeno nastojanje da se dođe do ozbiljnog resetovanja pregovora o konačnom sporazumu, vidljivo po nedavnoj blokadi pregovora oko pitanja Zajednice srpskih opština (ZSO).\nJedina i nedvosmislena srž Vašingtonskog ne-sporazuma leži u totalnoj ignoranciji prema suštini pregovora (loše) vođenih od strane EU od 2017. godine – postizanje konačnog, sveobuhvanog, pravno-obavezujućeg sporazuma za trajno rešavanje statusnog spora radi pune, samoodržive normalizacije bilateralnih odnosa između Republike Srbije i Republike Kosovo. Zato je sam dogovor relativno beznačajan, nezavisno od toga koliko će od dogovorenih tačaka na kraju biti implementirano. Ali je duboko štetna po glavni cijl Briselskih pregovora, po nastojanja EU, predvođena Nemačkom da pokrene ozbiljno resetovanje pregovora, a koja su praktično otpočela paralelno sa Grenelovim stupanjem na scenu u jesen prošle godine (i odlaskom Mogerinijeve).\nPonovo pokrenuti, posle 20 meseci blokade u julu ove godine, a predvođeni novim specijalnim izaslanikom EU Miroslavom Lajčakom, Briselski pregovori su tako od početka bili ograničeni i podrivani Grenelovim paralelnim, tajnim pregovaračkim procesom. Ozbiljno su podrivani Lajčakov i autoritet Evropske Unije. Potpisivanjem Vašingtonskih dokumenata Briselski proces je de fakto redukovan na pred-pregovore, pa početak pravih pregovora čeka ishod američkih predsedničkih izbora, odnosno dolazak na vlast nove administracije.\nRascep između Lajčakovih pregovora, formalno vođenih kao ozbiljno resetovanje pregovora o konačnom i sveobuhvatnom, međunarodnom sporazumu, i njihovo spoljašnje redukovanje na puke pred-pregovore neminovno je vodilo u krizu. Sasvim je logično da su Briselski pregovori zapeli na temi ZSO. Za razliku od bilateralnih tema o kojima se može relativno neobavezno pregovarati, razgovori o ZSO vođeni van okvira stvarnih sveobuhvatnih pregovora, sa ciljem stavljanja tačke na statusni spor i na zaokruživanje teritorijalnog integriteta i suverniteta države Kosovo neminovno moraju voditi u spor i blokadu. Pitanje ZSO nije slučajno odvelo politički dijalog iz 2013. godine u trajnu krizu, u deformaciju Briselskog pristupa „konstruktivne dvosmislenosti“ u destruktivnu dvosmislenost, ostavljanjem sporazumevanja Beograda i Prištine o pravno-političkom karakteru ZSO za neki kasniji period, u totalnu blokadu dijaloga, što je rezultiralo prelaskom u „novu fazu“ i pregovaranje o sveobuhvatnom, konačnom sporazumu. Lajčakova prva greška, izjava o mogućoj promeni kosovoskog Ustava radi uspostavljanja ZSO pre početka ozbiljnih razgovora o rešavanju predmeta, kojom ako nije uništio, onda je makar ozbiljno oštetio svoj autoritet glavnog pregovarača, se čini logičnom zbog ćorsokaka u kojima su se Briselski pregovori našli posle ceremonije u Beloj kući. I to nezavisno od toga da li se radilo o spontanoj, nepromišljenoj izjavi ili izrazu njegove pro-srpske orijentacije koja mu se pripisuje.\nOstaje, dakle, da se čeka 3. novembar i rekonstrukcija transatlantskih odnosa sa ciljem trajnog\nrešavanja spornih odnosa između Kosova i Srbije.\nOtvoreni i dinamični prostor za diskusiju, unutar srpske i između srpske i ostalih zajednica na Kosovu, uticanje na bolje razumevanje i unapređenje pozicije srpske zajednice je cilj projekta Kosovske fondacije za otvoreno društvo (KFOS) "Demokratija, otvorenost i perspektiva srpske zajednice na Kosovu" – OPEN. Deo ovog projekta je i ciklus tekstova OP-ED formata koje pišu upućeni u aktuelne društveno-političke teme i procese. Mišljenja, stavovi i zaključci ili preporuke pripadaju autoru i ne izražavaju neophodno stavove Kosovske fondacije za otvoreno društvo, ni RTV Kim.


DSS: Nepoznati svi detalje dogovora o kosovu\nBEOGRAD - Potpredsednik Demokratske stranke Srbije (DSS) Slobodan Samardžcić rekao je da javnost i Skupština Srbije nisu u potpunosti upoznati sa dogovorima koji se postižu u dijalogu\nBEOGRAD - Predsednik Demokratske stranke Srbije Vojislav Koštunica ocenio je da bi "svako raspisivanje referenduma na kome bi se odlučivalo između Kosova i EU bilo protivustavno, nelegitimno i protivzakonito".\n''Vlast je puzeći priznala Kosovo''\nBEOGRAD - Demokratska stranka Srbije (DSS) ocenila je da se dogovorom vlasti i Kfora legalizuje jednostrana akcija albanskih separatista za zauzimanje administrativnih prelaza kao i da se radi o politici prikrivenog i puzajućeg priznanja nezavisnosti Kosova.\nPoslednji trenutak za jedinstvo\nBEOGRAD - Direktor Nove Srbije Borislav Borović ocenio je da će od politike vlasti "i Kosovo i Evropa" Srbija ostati i bez Kosova i bez Evrope.\nDSS za prekid dijaloga zbog poteza Prištine\nBEOGRAD - Potpredsednik Demokratske stranke Srbije (DSS) Slobodan Samardžić ocenio je da Vlada Srbije ne treba da nastavi dijalog sa predstavnicima Kosova ukoliko Priština jednostranim potezima izmeni stanje na terenu.\nBEOGRAD - Poslanici Demokratske stranke Srbije (DSS) zatražili su u utorak da se u Skupštini Srbije otvori rasprava o Kosovu i pregovorima s Prištinom kako bi se, kako su naveli, definisala


Lončar: Propustili smo šansu za sticanje kolektivnog imuniteta - Zdravlje Vodič | Vaš vodič kroz zdravstveni sistem Srbije\nMinistar zdravlja Srbije Zlatibor Lončar kaže da više ne možemo da predvidimo u kom pravcu će ići epidemija, ali da moramo da se spremimo za naredne tri nedelje jer će se broj zaraženih povećavati i zbog toga će biti pojačani kapacitete u kovid ambulantama. On je posle sastanka s direktorima kovid bolnica u Srbiji rekao da je cilj da se kovid pacijenti što duže leče isključivo u kovid bolnicama.\n“Ništa nećemo postići ako se posvetimo samo kovid pacijentima, a ne i drugima, jer ako moramo da pretvaramo bolnice u kovid, onda će da umiru ljudi, ali zbog toga što nišu mogli kod lekara i na preglede na vreme”, istakao je Lončar.\nDodaje da se zdravstveni sistem priprema za ono što sledi, pre svega za povratak srpskih državljana sa letovanja, a za koje je utvrđeno da su pozitivni.\n“Deo ljudi koji će se vratiti sa puta a potvrđeno im je da imaju koronu u Albaniji, Crnoj Gori, Grčkoj… moramo da zbrinemo njih i ljude koji će se vratiti a ne znaju da su pozitivni i zbog toga je bitno da pojačamo kapacitete u kovid ambulantama na teritoriji cele Srbije, da možemo brže da dijagnostikujemo i na vreme krenemo sa lečenjem”, objasnio je ministar.\nUpozorava da će problem s korona virusom godinama trajati, jer je propuštena prva šansa da se stekne kolektivni imunitet.\n“Time smo dali koroni prostor da opstane, da mutira i sad imamo neke sojeve za koje je pitanje kako će ragovati na postojeće vakcine. I dalje imamo dovoljno vakcina, a ako ovo nije dovoljno, ljudi onda treba da znaju da iz korona problema nećemo izaći dok ne bude dovoljno vakcinisanih, a to će trajati godinama ako ovako nastavimo”, upozorio je Lončar.\nNapominje da se sada vidi koliki je značaj bolnica u Batajnici i u Kruševcu, i dodaje da za par dana i bolnica u Novom Sadu počinje da radi. “Mi bismo sada sa ovim brojevima, da te bolnice nisu otvorene, morali neku iz Beograda da otvaramo. A kada bismo neku bolnicu vratili u kovid sistem, to bi značilo da pacijenti ne mogu kod lekara. Ono što treba da znaju građani Srbije jeste da smo jednu šansu propustili tako što smo imali dovoljno vakcina, ali se nismo vakcinisali”, poručio je ministar.\nLončar ukazuje i na to da je potrebno dati prednost vakcinisanim građanima i dopustiti im da prisustvuju skupovima.\n“Apsolutno sam za kovid propusnice, organizatori treba da traže ili potvrdu o vakcinaciji ili test na koronu i da tako puštaju građane da prisustvuju slavljima i organizovanim okupljanjima”, rekao je ministar.\nZaključio je da građani ne treba da očekuju da država donese restriktivne mere, već da se pridržavaju onih već donetih.


ATP MASTERS 500 DUBAI: Novak ukrotio goropadnog Berdiha, protiv Federera u finalu :: Blog :: Poslovni Svet\nNovak Đoković odmeriće u finalu Dubaija po 37. put snage sa Rodžerom Federerom! Ovo je epilog polufinalnih okršaja u najvećem gradu Ujedninjenih Arapskih Emirata. Već dugo se iščekuje novi duel teniskih legendi. Poslednji put su susreli u polufinalu Šangaja, kada je Švajcarac prekinuo višegodišnju nepobedivost Novaka na teritoriji Kine (6:4, 6:4). Očekivao se ovaj duel u Parizu, ali je Miloš Raonić uspeo u polufinalu da po prvi put savlada najtrofejnijeg tenisera svih vremena. Zakazan je bio meč dvojice velikana u finalu ATP šampionata u Londonu, ali se tada Federer povukao zbog navodne povrede i Đokoviću prepustio titulu bez borbe, zbog čega je prilično razočarao ljubitelje "belog sporta", a mnogi su pomislili i da se uplašio da ne doživi ubedljiv poraz od tada nezadrživog Novaka.\nUkupan skor je i dalje na strani Švajcarca (19:17 u pobedama), a u Dubaiju su se sastajali tri puta (prošle godine u polufinalu 3:6, 6:3, 6:2, a 2007. u četvtfinalu 6:3, 6:7 (6:8), 6:3 za Federera, dok je 2011. u finalu ubedljivo trijumfovao Đoković 6:3, 6:3). Inače, možemo slobodno konstatovati da njih dvojica potpuno dominiraju u Emiratima još od davne 2003. godine. Federer je slavio šest puta, Novak četiri, a po jednom su pobednički trofej podigli Endi Rodik i Rafael Nadal.\nMnogo lakši put do finala imao je Federer, koji je za manje od sat vremena eliminisao senzaciju turnira, mladog Hrvata Bornu Ćorića sa 6:2, 6:1. Daleko od toga da je "Fedeks" briljirao, imao je i on veliki broj neiznuđenih grešaka, ali Ćorić je jednostavno izgoreo u želji da se što bolje suprotstavi teniskoj legendi i nije uspeo da prikaže ništa od onoga što mu je donelo veliki trijumf nad Endijem Marijem. Odnos direktnih poena (20:3 u korist Švajcarca), dovoljno govori koliko se 18-godišnjaku "stegla ruka" u ovom duelu.\nZa razliku od Federera, Novak se žestoko pomučio da dođe do pobede. Sve je delovalo savršeno u prvom setu: nepogrešivi Đoković, uplašeni Berdih i "dok bi dlanom o dlan" 6:0 za našeg asa. Izgledalo je da se ponavlja finale Pekinga od prošle godine, potpuna dominacija Novaka i poniženje za Berdiha. Međutim, iako je već na startu drugog dela igre stekao prednost brejka (2:1), Đoković ne uspeva da zadrži visok nivo igre, već dozvoljava Čehu da vrati izgubljeni servis. To je "dalo krila" Berdihu koji počinje da igra sa mnogo više samopouzdanja, njegovi udarci bivaju neuporedivo jači i precizniji u odnosu na one iz prvog seta, pa se Nole iznenada našao u poziciji da se brani, umesto da on diktira igru. Čeh dolazi do potpunog preokreta i vođstva od 5:3, ali, kada je trebao da završi set, opet mu se "stegla ruka", nije mogao da pogodi prvi servis, što Novak koristi i vraća brejk. Ipak, ne dolazi se do taj-breka, jer svetski broj jedan ponovo popušta u 12. gemu, doduše, uz nekoliko pehova sa vrhom mreže i Čeh stiže do izjednačenja u setovima.\nNije briljirao teniski kralj ni u trećoj deonici meča, ali je, manirom velikog igrača uspeo da dođe do 18. pobede u 20. duelu sa Berdihom, koji je, izuzimajući prvi set, pružio jednu od najboljih partija u poslednjih nekoliko godina kada igra protiv Đokovića.\nNovak je očigledno malo "zarđao" usled podužeg odmora posle trijumfa na Australijen Openu. Naravno, to ništa ne znači za finalni duel sa Federerom, jer su to mečevi u kojima presuđuje trenutno raspoloženje i inspiracija, a ne forma, fizička pripremljenost, umor, povrede, grčevi i ostali faktori koji bi mogli biti presudni kada se radi o nekom manje značajnom okršaju.\nUS OPEN - DVANAESTI DAN: Novak Đoković bolji od Gaela Monfisa, u borbi za titulu rival Sten Vavrinka EVROPSKO PRVENSTVO U VATERPOLU BARSELONA 2018: Srbija lako protiv Mađarske, Hrvatska protivnik u polufinalu SVETSKO PRVENSTVO ZA ODBOJKAŠICE U JAPANU 2018: Srbija prva u grupi, u nastavku takmičenja bez povređene Bojane Milenković ROLAN GAROS - DEVETI DAN: Novak i Nadal u četvrtfinalu, Šarapova i Kvitova eliminisane EVROPSKO PRVENSTVO U KOŠARCI: Srbija superiorna u grupi, Finska rival u osmini finala ATP 500 TOKIO I PEKING: Janko uspešan na startu, Viktor ispustio pobedu protiv Fonjinija EVROPSKO PRVENSTVO U KOŠARCI: Srbija pobedila Finsku, Češka protivnik u četvrtfinalu ATP/WTA TURNIRI: Viktor Troicki ukrotio "mlade lavove", uspešan start na travi i Jelene Janković ZAVRŠEN TENISKI ATP KUP 2020 AUSTRALIJA: Srbija šampion, Španija pala u finalu, Novak nadigrao Nadala AUSTRALIJEN OPEN - DESETI DAN: Novak nokautirao Federera za šesto finale Melburna VIMBLDON - TREĆI DAN: Maksimalna pobeda Novaka nad Manarinom, uz minimalan napor KVALIFIKACIONI TURNIR KOŠARKAŠA ZA OLIMPIJADU U RIJU: Srbija bolja od Portorika ATP MASTERS 1000 TURNIR U MADRIDU: Najveća pobeda Lajovića u karijeri, Delpo pao za plasman u četvrtfinale TENIS: Krajinović spasao Srbiju, Španija drugoligaš, Troicki pobednik čelindžera u Banjaluci SVETSKO PRVENSTVO U RUKOMETU ZA DAME: Srbija bolja od Japana u meču odluke


Nepravedna raspodjela javnih prihoda u FBiH: Fakti ili pravdanje nerada? - Megafon\nVi ste na:Početna»Analize»Nepravedna raspodjela javnih prihoda u FBiH: Fakti ili pravdanje nerada?\nNepravedna raspodjela javnih prihoda u FBiH: Fakti ili pravdanje nerada?\nMart 23, 2019 Nema komentara\nGodinama je raspodjela javnih prihoda u Federaciji Bosne i Hercegovine predmet sporenja među kantonalnim vlastima. Važeću raspodjelu jedni smatraju nepravednom, drugi podastiru argumente zašto dobiju više od ostalih, i najčešće se raspodjela dovodi u vezu s politikom i navodnim favoriziranjem jednih u odnosu na druge.\nNerazumijevanje složenog sistema naplate javnih prihoda\nNajtačnije od svega je to da su propisi neumoljivi, da je sistem raspodjele vrlo kompleksan i ne dozvoljava paušalna niti fragmentirana pojašnjenja. Prije svega treba znati kako funkcioniše sistem naplate javnih prihoda i način njegove raspodjele.\nKada su u pitanju indirektni porezi (PDV, carine i akcize) zakoni su propisani na nivou BiH i uključuju provođenje u oba entiteta, dok su propisi koji se tiču direktnih poreza na entitetskom nivou. U ovom segmentu propisi u FBiH i Republici Srpskoj značajno se razlikuju.\nNaplata direktnih poreza i doprinosa u Federaciji u nadležnosti je Porezne uprave FBiH i treba razlikovati doprinose, porez na dohodak i naknade propisane kroz nesamostalan rad i samostalan rad, porez na dobit, porez na imovinu, te ostale poreze, naknade i takse.\nDoprinosi se odnose na doprinose za penzijsko i invalidsko osiguranje (PIO), koji se u cjelosti uplaćuju na žiro račun Federalnog zavoda za penzijsko invalidsko osiguranje. Potom su to doprinosi na zdravstveno osiguranje, od kojih se 89,8 posto uplaćuje na žiro račun Zavoda zdravstvenog osiguranja kantona iz kojeg zaposlenik dolazi, a 10,2 posto na račun Zavoda zdravstvenog osiguranja FBiH.\nOd osiguranja od nezaposlenosti, 70 posto se uplaćuje kantonalnim zavodima za zapošljavanje iz kojeg zaposlenik dolazi, a 30 posto Federalnom zavodu za zapošljavanje.\nDakle, primjera radi, BH Telecom, iako je sjedište kompanije u Sarajevu, za svog zaposlenika sa prebivalištem u Tuzli, za zdravstveno osiguranje uplaćuje 89,8 posto na račun Zavoda zdravstvenog osiguranja Tuzlanskog kantona, a ostatak ide u federalni Zavod. Za istog zaposlenog će 70 posto osiguranja od nezaposlenosti uplatiti na žiro račun Zavoda za zapošljavanje Tuzlanskog kantona, a ostatak federalnom zavodu.\nPorez na dobit pravnih lica uplaćuje se na račune javnih prihoda kantona, koje zatim kantonalni trezor raspoređuje kantonalnim i općinskim budžetima. Što nije slučaj sa bankama i drugih finansijskim institucijama, društvima za osiguranje i reosiguranje, pravnim licima iz oblasti elektroprivrede, pošte i telekomunikacija, igara na sreću, a koji ove obaveze u cjelosti uplaćuju na račun budžeta FBiH.\nPorez na dohodak uplaćuje se na račune kantonalnih budžeta prema prebivalištu fizičkog lica.\nVodna naknada i zaštita od nesreće takođe se uplaćuju na kantonalne budžete, samo prema sjedištu pravnog lica. Pri tome se vodne naknade raspoređuju 40 posto na dvije Agencije za upravljanje vodama u FBiH, 45 posto kantonalnom budžetu, a 15 posto Fondu za zaštitu okoliša u FBiH.\nZaštita od prirodnih i drugih nesreća raspoređuje se tako da 20 posto ide u federalni budžet, 30 posto kantonalnim budžetima i 50 posto u općinske budžete.\nOstale mnogobrojne naknade i takse uplaćuju se prema federalnom, kantonalnim ili općinskim nivoima zavisno od nadležnosti nad određenim djelatnostima.\nPorez na imovinu se takođe uplaćuje na račune kantonalnih budžeta.\nIndirektne poreze čine PDV, carine i akcize. Svi javni prihodi prikupljeni po ovom osnovu uplaćuju se na jedinstveni račun Uprave za indirektno oprezivanje (UIO) BiH. Ukupno naplaćeni prihodi od pomenutih poreza, umanjuju se za procentualni iznos koji sleduje u Budžet BiH, zadržavaju se rezerve za povrat pravnim licima i dio novca za servisiranje vanjskog duga.\nPreostali iznos se raspoređuje Federaciji BiH, Republici Srpskoj i Distriktu Brčko, prema utvrđenom koeficijentu, a na bazi njihovog udjela u krajnjoj potrošnji prikazanoj u PDV prijavama.\nPrema posljednjoj odluci o koeficijentima za raspodjelu javnih prihoda sa jedinstvenog računa UIO BiH, privremeni koeficijenti su: 64,26 posto prihoda Federaciji BiH 32,19 Republici Srpskoj i 3,55 posto Brčko Distriktu BiH.\nPotom se procenat od 64,26 posto za Federaciju raspoređuje na sljedeći način: u budžet Federacije ide 36,20 posto, kantonalnim budžetima 51,23 posto, jedinicama lokalne samouprave 8,42 posto, Direkciji cesta u FBiH 3,90 posto i Gradu Sarajevo 0,25 posto.\nPojedinačno učešće kantona unutar ovih 51,23 posto utvrđuje se na bazi sljedećih parametara: 57 posto na osnovu broja stanovnika u kantonu, 6 posto na osnovu površine kantona, 24 posto na osnovu broja učenika u osnovnom obrazovanju, te 13 posto na osnovu broja učenika u srednjem obrazovanju.\nPojedinačno učešće jedinica lokalne samouprave u raspodjeli 8,42 posto raspoređuje se na bazi sljedećih parametara: 68 posto na osnovu broja stanovnika u jedinici lokalne samouprave, 5 posto na osnovu površine jedinice lokalne samouprave, 20 posto na osnovu broja učenika u osnovnom obrazovanju, 7 posto na osnovu nivoa razvijenosti općina definisanog kroz indeks razvijenosti.\nOno što je trn u oku politikama u većine kantona u FBiH i što je nerijetko predmet manipulacija, ali i opravdanih pitanja su takozvani ponderi, iskazani kroz član 9 Zakona o pripadnosti javnih prihoda FBiH, a prema kojima na već pomenute parametre koji se imaju u vidu prilikom raspodjele, treba obračunavati i koeficijent koji odražava posebne rashodovne potrebe Kantona Sarajevo, a koji iznosi 2.\nOvaj posebni koeficijent za posebne rashodovne potrebe dodijeljen je i kantonima sa najmanjim prihodima po stanovniku: za Bosansko-podrinjski kanton 1,8, za Kanton 10 koeficijent je 1,1 a za Posavski kanton 1,5.\nPonder u praksi znači da se svi parametri koji se odnose na učešće kantona u raspodjeli prihoda što se tiče, primjera radi, Kantona Sarajevo (broj stanovnika, površina kantona, broj učenika u osnovnom i srednjem obrazovanju) množe sa 2, te se matematički procenat učešća u raspodjeli javnih prihoda za Kanton Sarajevo uvećava u odnosu na stvarne statističke podatke.\nTo u praksi znači da se, nakon što se uračunaju i ponderisana uvećanja za četiri kantona, umanjuje dio koji se raspoređuje na ostale kantone.\nNajčešće se „povlašteni status“ Kantona Sarajeva obrazlaže činjenicom da ovaj kanton uplaćuje najviše poreza i doprinosa u Federaciji BiH, da stanovništvo ima najveću platežnu moć, da je najveći prosjek plata u Federaciji, da ima najveći broj zaposlenih, a sve to doprinosi ukupno ostvarenim prihodima u Federaciji BiH.\nSarajevo je grad u kojem je uglavnom sjedište organa javne uprave, potom veliki broj ambasada i diplomatskih predstavništava, nevladinih organizacija, sjedište poslovnih banaka i velikih investitora, a sve to doprinosi značajnijem učešću Kantona Sarajevo u ukupnoj naplati prihoda u Federaciji.\nPreduslovi za stvaranje nove vrijednosti\nPolitičari u BiH, na svim nivoima, nerijetko fokus javnosti usmjeravaju na neravnopravne raspodjele novca od javnih prihoda koji već postoji, a manje na stvaranje političkih preduslova za povoljan poslovni ambijent, razvoj, investicije, pozitivno zakonodavstvo, stvaranje poslovnog okruženja u kojem bi svi imali jednake šanse.\nKada bi se energija potrošena u sporenja usmjerila u gradnju pomenutih pretpostavki, važeći zakoni u BiH pružaju dovoljno elemenata za ujednačen i ravnopravan lokalni razvoj, pa bi se efekat od novih investicija na lokalnom nivou odmah odrazio i na povećanje budžeta na kantonalnim i općinskim nivoima.


Stojanka Trivunović i Martin Kajtezi pobednici takmičenja u brzom ispijanju piva | ZR KLIK\nStojanka Trivunović i Martin Kajtezi pobednici takmičenja u brzom ispijanju piva\nZrenjanin- Sinoć je na 34. “Danima piva” održano finalno takmičenje u brzom ispijanju piva. Ovogodišnji pobednici su Martin Kajtezi u muškoj i Stojanka Trivunović u ženskoj konkurenciji.\nPrvo mesto u ženskoj konkurenciji osvojila je Stojanka Trivunović iz Melenaca sa vremenom ispijanja piva 4 sekunde, drugo mesto pripalo je Martini Trajković iz Leskovca sa vremenom 4 sekunde i 22 stotinke, dok je treće mesto zauzela Marika Agić iz Zrenjanina sa vremenom ispijanja 8,03 stotinke.\nPrvo mesto u muškoj konkurenciji osvojio je Martin Kajtezi iz Bačke Palanke sa vremenom ispijanja piva 6 sekunde i 34 stotinki, drugo mesto pripalo je Oliver Čigal iz Zrenjanina, a treće mesto osvojio je Mladen Čolak iz Lukićeva sa vremenom 10, 92 stotinki.\nNagrade pobednicima je uručio Zoran Ljubotina direktor Turističke organizacije grada Zrenjanina.\nMuškarci su u finalu popili po 1 litar, dok su žene u što kraćem vremenskom roku morale da popiju pola litre piva.\nNagrada za prvo osvojeno mesto u muškoj i ženskoj konkurenciji iznosi 40.000, za drugo 20.000, dok je za treće 10.000 dinara. Nagrade za takmičenje u brzom ispijanju piva obezbedio je organizator manifestacije grad Zrenjanin.


Paket mera - Blic Online\nPrijavljivanje za prvi državni MINIMALAC do kraja meseca\nPrijave za treći paket mera državne pomoći privredi, koji podrazumeva isplatu polovine minimalca za tri meseca su u toku, a firme koji se odluče za korišćenje ove pomoći treba da preko portala e-Porezi dostave izjavu o prihvatanju direktnih davanja do 31. marta za isplatu za april 2021. godine.\nBrnabić: Za dve do tri nedelje TREĆI PAKET POMOĆI od 2,5 milijardi evra\nPremijerka Ana Brnabić izjavila je pre neki dan da Vlada Srbije radi na najavljenom trećem paketu pomoći za građane i privredu, vrednom 2,5 milijardi evra, te da se njegovo predstavljanje može čekivati za dve do tri nedelje.\nSektor prevoza putnika je prošle godine dobio značajnu pomoć države, a sa novim paketom pomoći za 2021. može računati na finansijsku podršku od još oko 25 miliona evra, rekao je Tanjugu direktor Poslovnog udruženja "Srbijatransport" Goran Aleksić.\nEvropska komisija sutra o NAPRETKU SRBIJE i investicijama u Zapadni Balkan\nGrad Novi Sad pripremio je drugi paket mera pomoći privrednim subjektima, koje se primenjuju u cilju ublažavanja negativnih posledica epidemije korona virusa.\nBugarska vlada će izdvojiti dodatnih 1,9 milijardi leva (971 milion evra) u okviru novog paketa mera čiji je cilj ublažavanje posledica pandemije korona virusa, saopštio je premijer Bojko Borisov.\nPredsednik Čilea Sebastijan Pinjera najavio je novi paket mera u vrednosti od 1,5 milijardi dolara, koji ima za cilj da pomogne srednjoj klasi u vreme kada pandemija korona virusa uništava ekonomiju najvećeg svetskog proizvođača bakra.\nItalijanska vlada bi trebalo danas da objavi dugoočekivani paket mera, u iznosu od 55 milijardi evra kojim je predviđena pomoć pojedincima, porodicama i preduzećima za rad i život nakon vanrednog stanja, ali i mere za odbranu od eventualnog povratka epidemije.\nPORODICAMA U AMERICI PO 3.000 DOLARA Zakon o dodeli pomoći u finalnoj fazi\nZakon o dodeli pomoći u borbi sa virusom korona je u finalnoj fazi u Kongresu SAD, piše Rojters.\nSET MERA ZA UNAPREĐENJE IZBORNOG PROCESA Stefanović: Možda već ove nedelje novi veliki paket mera\nVlada Srbije će na sledećoj sednici, možda već ove nedelje, usvojiti novi veliki paket mera za unapređenje izbornog procesa, mimo izmena zakona, najavio je danas funkcioner SNS i potpredsednik vlade Nebojša Stefanović.\nCipras: U petak glasanje o paketu socijalnih mera\nGrčki premijer Aleksis Cipras izjavio je danas u Atini da će parlament glasati o paketu socijalnih mera u petak, na dan kada ističe rok koji je Evropska unija dala Grčkoj da produži sadašnji plan privrednog oporavka.\nKostić: Srbiji hitno potreban paket antikriznih mera\nPredsednik MK grupe Miodrag Kostić ocenio je da bi Srbija trebalo da ima spreman paket mera i razrađenu kriznu strategiju, kako građani i privreda ne bi ušli u naredni period s neizvesnošću.\nItalijanski parlament usvojio paket ekonomskih reformi\nRim - Donji dom italijanskog parlamenta danas je usvojio paket ekonomskih reformi koje je zahtevala Evropska unija, čime je otvoren put za ostavku premijera Silvija Berluskonija i formiranje prelazne vlade.


Mediji: Merkelova razgovarala sa Zaevom i Ciprasom telefonom\n► Mediji: Merkelova razgovarala sa Zaevom i Ciprasom telefonom\nNemačka kancelarka Angla Merkel razgovarala je telefonom sa premijerima Makedonkije i Grčke, ali teme i detalji razgovora nisu saopšteni, objavio je danas Dojče vele. Kako se navodi, iz pres službe nemačke kancelarje je za DV samo potvrđeno da je juče telefonom razgovarala sa premierom Makedonije Zoranom Zaevom i Grčke Aleksisom Ciprasom, bez iznošenja detalja.\n"Teme i drugi detalji nisu saopšteni, ali razgovori su relizovani samo dva dana nakon što je Zaev makedonskoj javnosti saopštio da je predlog za rešenje spora oko imena, Republika Ilindenska Makedonija, i hladan tuš iz Atine, preko odgovora grčke vlade, da treba da se nađe ime koje će imati geografsku ili vremensku odrednicu", navodi DV na makedosnkom (dw.com/mk).\nPodseća se da je nemačka kancelarka na marginama Samita EU – Zapadni Balkan u Sofiji imala odvojene sastanke sa Zaevom i Ciprasom, nakon kojih je poručila da razgovori Grčke i Makedonije dobro napreduju.\nMerkelova je tada još jednom potvrdila da odluka o eventulnom početku pregovora Makedonije sa EU direktno zavisi od rešenja spora sa Grčkom oko imena Makedonija.


Idealno.rs dobrodošlica - Idealno.rs\nPočetna / Saveti / Sport / Slobodno vreme / Ribolov / Mamci\nSAVET Slobodno vreme\nDa li želiš među prvima da saznaš najbolje sezonske ponude? Na pravom si mestu!\nIdealno.rs je deo grupe Ceneje u koju su uključeni Ceneje.si, Jeftinije.hr i Idealno.ba, vodeći portali za upoređivanje i praćenje ponuda veb prodavnica u Sloveniji, Hrvatskoj i Bosni. Kada na Idealno.rs pronađeš željeni proizvod, pod oznakom »Prodavnice« možeš da pogledaš sve prodavnice koje imaju taj proizvod u svojoj ponudi. Klik na logo prodavnice će te preusmeriti u njihovu veb prodavnicu. Ako ne možeš da izabereš proizvod, u svakom koraku pretraživanja za savet možeš da pitaš korisnike foruma koji će ti rado pomoći prilikom biranja.\n- upoređivanje cena proizvoda u veb prodavnicama,\n- forum, na kojem možeš dobiti brze odgovore na svoja pitanja i pomoći drugim korisnicima,\n- upoređivanje sličnih proizvoda prema njihovim karakteristikama,\n- iskustva koja imaju drugi korisnici sa pojedinim proizvodima,\n- vodiče za kupovinu koji će ti olakšati izbor.\nGica Mix WORLD 5000 CARP\nGica Mix WORLD 5000 FEEDER\nGica Mix WORLD 5000 RIVER\nGica Mix Economic Mix 5kg CARP\nod 578,00 DIN


Radio Nešvil – Bogatić » Keri i Lavrov, pregovori o Siriji Keri i Lavrov, pregovori o Siriji – Radio Nešvil – Bogatić\nKeri i Lavrov, pregovori o Siriji\nDržavni sekretar SAD Džon Keri i šef ruske diplomatije Sergej Lavrov sastaće se danas u Ženevi kako bi pokušali da postignu dogovor o sirijskom hemijskom oružjuKeri i Lavrov će pokušati da se dogovore o rezoluciji Saveta bezbednosti UN kojom bi se od Sirije zahtevalo da preda sve svoje hemijsko oružje ili da u suprotnom snosi posledice, javio je AP, pozivajući se na izvore iz stejt departmenta.\nRuski predsednik Vladimir Putin je uputio apel američkom narodu zbog krize u Siriji. U članku koji je objavio Nju Jork Tajms, on je upozorio da je bi SAD-ov napad na Siriju mogao da pokrene novi talas terorizma.\nPutin u komentaru dodaje da milioni ljudi misle da SAD nije model demokratije, nego država koja se oslanja na silu. Rusija je poslala u Vašington detalje svog predloga da se sirijsko hemijsko oružje stavi pod međunarodnu kontrolu.\nKeri je ranije rekao da svaki plan o tome da se tako nešto učini mora da sadrži „posledice“ ukoliko se ispostavi da je to samo taktika za odlaganje američke vojne intervencije. Sirija je prihvatila predlog Rusije, navodeći da će se time „otkloniti osnove za američku agresiju“.\nSastanak bi trebalo da počne u četvrtak i da bude završen u petak, ali nije isključena mogućnost da bude nastavljen i u subotu, rekao je ruski diplomata za Itar-Tass.\nZa sada nema informacija da bi u razgovorima mogla učestvovati treća strana. To će biti bilateralni razgovori i ne očekuje se učešće UN, kazao je diplomata.\nPortparolka Stejt departmenta Džen Psaki rekla je u sredu da Keri „takođe planira da razgovara sa izaslanikom UN i Arapske lige Lahdarom Brahimijem“. Ona je rekla da joj nije poznato da je planiran trojni sastanak Kerija, Lavrova i Brahimija, preneo je Rojters.\n„Očekujemo da će razgovori trajati dva dana. Mogli bi potrajati i kraće ili duže, mi smo svakako fleksibilni u tom smislu“, navela je predstavnica za štampu Stejt departmenta, javio je Rojters.\nLavrov i Keri bi trebalo da se sastanu u jednom od ženevskih hotela. Vanredna sednica Saveta bezbednosti UN o Siriji, koja je trebalo da se održi u utorak u 22 časa, odložena je do daljeg, na zahtev Rusije koja je i zakazala taj sastanak, a razlog još nije saopšten.\nPredstavnici pet stalnih članica Saveta bezbednosti UN- Velike Britanije, Kine, Francuske, Rusije i SAD razgovarali su u Njujorku u sredu, iza zatvorenih vrata, o Siriji, ali nije bilo pravih pregovora, rekao je jedan diplomata.\nSportske novosti iz Mačve-Radio Nešvil 20.06.2016\n20. juna 2016. radionesvil Komentari su isključeni na Sportske novosti iz Mačve-Radio Nešvil 20.06.2016\n30. januara 2019. radionesvil Komentari su isključeni na Produžen rok za registraciju i predaju oružja


Sastanak Arapske lige povodom novih informacija o smrti Arafata\nČlanovi Arapske lige sastaće se danas u Kairu kako bi razmatrali nove informacije o uzrocima smrti palestinskog lidera Jasera Arafata 2004. godine.Vanrednom sastanku, koji je sazvan na zahtjev Tunisa i Palestinske uprave, prisustvovaće predstavnici stalnih članica.\nPočetkom jula katarska televizija Al Jazeera objavila je da je bivši palestinski lider Jaser Arafat 2004. godine bio otrovan radioaktivnim polonijumom, nakon čega je Palestinska uprava dozvolila ekshumaciju tijela Jasera Arafata.\nŠvajcarski institut, koji je ispitivao Arafatovu odjeću, saopštio je da je pronašio "iznenađujuće visoke nivoe" polonijuma 210, iako simptomi opisani u zdravstvenom dosijeu palestinskog predsjednika ne odgovaraju radioaktivnom agentu.\nJaser Arafat je od aprila 2002. godine bio u rezidenciji koju je opkolila izraelska vojska u kvartu u Ramali, na Zapadnoj obali, odakle je jedino odlazio na liječenje u Francusku.\nUmro je u Francuskoj vojnoj bolnici, u koju je prebačen iz Ramale 11. novembra 2004. godine.\nFrancuski ljekari, koji su pokušavali da mu pomognu, nisu mogli da ustanove glavni uzrok njegove smrti, a francuski zvaničnici su, pozivajući se na zakone o privatnosti, odbijali da objelodane detalje o prirodi njegove bolesti.


HomePolitikaBrnabić u poseti Briselu\n18/12/2017Redakcija BALKAN TVPolitika, Vesti0\nPredsednica Vlade Ana Brnabić boraviće danas u radnoj poseti Briselu, na poziv visoke predstavnice EU za spoljnu i bezbednosnu politiku i potpredsednice Evropske komisije, Federike Mogerini, saopštila je vladina Kancelarija za saradnju sa medijima.\nPredsednica Vlade biće gost na radnoj večeri koju Mogerini organizuje za predsednike vlada „Zapadnobalkanske šestorke, a kojoj će prisustvovati i komesar EU za susedsku politiku i proširenje Johanes Han, prenosi RTV.\nUoči radne večere, premijerka Brnabić imaće bilateralni susret sa visokom predstavnicom EU Federikom Mogerini.\nBrnabić i Mogerini razgovaraće o procesu evrointegracija Srbije i evropskoj perspektivi Zapadnog Balkana, regionalnoj saradnji i dijalogu Beograda i Prištine.\nVisoka predstavnica EU Mogerini organizuje radnu večeru u formatu „Zapadnobalkanske šestorke“ na najvišem nivou, u cilju jačanja saradnje i razmene mišljenja o najaktuelnijim temama u regionu. Format „Zapadnobalkanske šestorke“ deo je „Berlinskog procesa“, navedeno je u saopštenju.


Informacije o broju obolelih u Aleksincu -\nInformacije o broju obolelih u Aleksincu\n25.03.2020. Jelena Radovanović Društvo Ostavi komentar\nOd danas će i Aleksinčani imati prilike da prate stanje o tačnom broju obolelih na teritoriji svoje opštine. Podaci o pojedinačnom broju zaraženih u opštinama i gradovima u Srbiji objavljivaće se na sajtu Covid19. To je na fejsbuku potvrdio i direktor Dom zdravlja u Aleksincu Rodoljub Živadinović.\nDirektor Doma zdravlja Aleksinac Rodoljub Živadinović, redovno informiše građane putem društvenih mreža i sajta ustanove\nNajviše obolelih u Beogradu, foto: printscreen\nDobra vest za Aleksinčane je da se njihov grad, prema podacima od juče, ne nalazi na spisku gradova i opština u kojima su registrovani pacijenti sa korona virusom. Što se suseda tiče, virus Kovid-19 pristuan je u Nišu gde ima 35 pacijenata i Kruševcu gde je zaraženo deset osoba.\nNa nivou Srbije najviše registrovanih slučajeva je u Beogradu, gde je broj obolelih 127.\nInformacije o broju obolelih u Aleksincu možete pratiti OVDE\nPrevious Post:Stiže li Korona u Aleksinac i kako je sprečiti?\nNext Post:Kad prođe korona virus, slede pripreme za poplave


LSV: Država da radi u interesu gradjana Srbije, a ne ruske naftne kompanije - Radio Sto Plus\nLSV: Država da radi u interesu gradjana Srbije, a ne ruske naftne kompanije\nLiga socijaldemokrata Vojvodine (LSV) upozorila je danas na, kako su naveli, veoma neozbiljno i štetno ponašanje države Srbije po pitanju cene naftnih derivata.\nIz te stranke su naveli da su prošle godine tražili da država ne odustaje od primene akcizne politike, da se ne...\nPodsetili su na jučerašnju izjavu predsednika Srbije Aleksandra Vučića koji je rekao da je pogrešio što je insistirao na spuštanju prihoda Srbije od akciza za 20 odsto i da je time ugrozio državu, te da se na taj način na godišnjem nivou država odrekla 400 miliona evra prihoda.\n„Upozoravali smo da država to ne sme da radi. Sve je iskoristila Naftna industrija Srbije, odnosno Ruska Federacija, koja je svoju kompanijsku cenu formirala na nivou koji je njoj u interesu. Rusi ostvaruju veliki profit, a gradjani plaćaju preskupo gorivo“, naveli su iz LSV.\nOcenili su da je država „morala da natera ruskog vlasnika NIS-a da se cene koriguju zbog domaće sirove nafte na koju plaćaju veoma privilegovanu rudnu rentu“.\n„Domaća sirova nafta, koja se crpi na teritoriji Vojvodine, mogla bi da amortizuje skok cena goriva i za 20 do 30 odsto. Zato zahtevamo da država Srbija promeni svoju politiku i najzad počne da radi u interesu svojih gradjana i države, a ne ruske naftne kompanije“, stoji u saopštenju Lige socijaldemokrata Vojvodine.


20. Sremska kulenijada - Ozon Media\nU okviru svojih aktivnosti na promociji i unapređenju kvaliteta i obogaćivanju sadržaja privredno-turističke ponude Regiona Srema, PКS RPК Sremskog upravnog okruga, Privredna komora Vojvodine, Opština Šid i MZ Erdevik organizuju 20-tu po redu „Sremsku kulenijadu“ u Erdeviku 01. juna ove godine.\n„Sremska kulenijada“ je jedinstven festival za ceo Srem koji integriše i afirmiše širok spektar kulturne raznolikosti regiona i njegove ekonomske potencijale kada je hrana i turizam u pitanju.\nTokom manifestacije biće održano takmičenje u kvalitetu kulena, a sam dan manifestacije je rezervisan za predstavljanje oko 150 proizvođača hrane i pića, kulturno umetnički program kao i za razna takmičenja za sve posetioce.\nMesto održavanja je Erdevik zato što je to jedno od najlepših naselja u Sremu. Retka su mesta koja na tako malom prostoru mogu da ponude toliko lepote kao Erdevik. O tome svedoče poznati erdevički vinogradi, vinski podrumi, bogata flora i fauna, zelenilo stoletnih stabala u parku u centru sela, dva jezera – „Bruje“ i „Moharač“, izvorište „Banja“ kao jedini termalni izvor na području opštine Šid i značajna arheološka nalazišta. Ne smemo zaboraviti ni najjači adut ovog sela, a to je gostoljubivost, gostoprimstvo i prijatnost meštana.\nPrivlačnost ove manifestacije posebno se ogleda u zanimljivom programu, dobrom provodu, ljubaznim domaćinima, povoljnim cenama proizvoda…


Face the smart cities tribina | MASINAC.org :: studentski portal, Mašinski fakultet u Beogradu\nFace the smart cities tribina\nBEST Beograd, pod pokroviteljstvom jubilarnog 60. Sajma tehnike, u okviru Beogradske godine inženjerstva organizuje drugu u nizu „Face the Future” tribinu, čija će tematika biti pametni gradovi.\nTribina „Face the smart cities” će se održati drugog dana Sajma, 17. maja sa početkom u 12h u Hali 2C Beogradskog sajma.\nSMART CITIES, ili pametni gradovi, su koncept koji evidentno okupira pažnju naučno-stručne javnosti iz svih sfera tehničko-tehnoloških i društvenih nauka. Ideja koncepta je zasnovana na prilagođavanju grada stanovniku, a sve u cilju povećanja produktivnosti i komfora. Rezultat koncepta, u praksi, pokazao se kao veoma efikasan, i to prilikom povećanja energetske efikasnosti, kontrole saobraćaja, automatske kontrole zdravlja stanovnika, povećanja bezbednosti, efikasnog upravljanja otpadom, povećanja stepena reciklaže, smanjenja nivoa buke i zagađenja i poboljšanja mnogih drugih aspekata života građana. Među evropskim gradovima koji trenutno najviše usklađuju svoju infrastrukturu sa ciljem da postanu „pametni” nalaze se Kopenhagen, Amsterdam, Beč i Barselona.\nO pametnim gradovima, njihovim tendencijama razvoja, prednostima i manama, na „Face the Smart cities" tribini u okviru Sajma tehnike govoriće renomirani profesori sa Univerziteta u Beogradu, prof. dr Branimir Stanić sa Saobraćajnog fakulteta i profesor Arhitektonskog fakulteta dr Zoran Đukanović d.i.a.\nVreme: 17. maj, 12:00\nMesto: Beogradski sajam, sala hale 2C\nViše informacija putem FB-eventa.


Frizbi, Frisbee original, svetleći, NOVO (83919151) - Limundo.com\nFrizbi, Frisbee original, svetleći, NOVO\nBroj aukcije: 83919151\n(25. nov 2019, 20:07h)\nSvetleći frizbi proizvođača WHAM-O koji je naslednik kompanije Frisbee koja je 1957 patentirala frizbi kao rekvizit.\nOvaj konkretan kada se `napuni` svetlošću svetli u mraku do 30 minuta tako da se možete zabavljati i oveče pa ako frizbi pobegne u mrak lako ćete ga naći, a i zbavno je u sumrak. Nećete moći da čitate pored njega, ali da se vidi u mraku - vidi se.\nNOVO, NEKORIŠĆENO u originalnom pakovanju, nabavljeno u radnji u EU.\nFrizbi, Frisbee original, svetleći, NOVO Svetleći frizbi proizvođača WHAM-O koji je naslednik kompanije Frisbee koja je 1957 patentirala frizbi kao rekvizit.\nNOVO, NEKORIŠĆENO u originalnom pakovanju, nabavljeno u radnji u EU. 83919151 Frizbi, Frisbee original, svetleći, NOVO


Dobio stotine molbi: Patrijarh Porfirije više neće davati intervjue – Banjaluka24\nInformativna služba Srpske pravoslavne crkve (SPC) je danas saopštila da patrijarh Porfirije neće davati intervjue medijima, osim “uoči velikih praznika ili kada to zahtijevaju određene okolnosti”.\nNavodi se da je patrijarh iz zemlje i inostranstva dobio više od stotinu molbi za intervjue. Međutim, on će o svim vječnim i aktuelnim temama važnim za spasenje ljudi i tvorevine, ali i za svakodnevni život naroda govoriti isključivo u propovjedima na svetim bogosluženjima, prenosi Avaz.\nSPC je najavila da će patrijarhove besjede redovno biti dostupne javnosti na njenoj internet stranici.\nNečuven pritisak na Banjaluku zbog zaštite tajkuna!


Tijana Bogdanović osvojila bronzanu medalju na Gran pri turniru u Japanu\nOna je u startu bila bolja od predstavnice Maroka sa rezultatom 18:2, zatim je bila bolja od Egipćanke rezultatom 4:0, dok je u četvrtfinalu savladala Brazilku na zlatan poen, u četvrtoj rundi.\nBronza i novi poeni omogućili su Bogdanovićevoj da napreduje na Olimpijskoj listi (pre GP bila je na šestoj poziciji) i da bude bliža direktnom plasmanu na OI 2020. godine.\n„Ovo je drugi Gran pri ove godine i rezultat ohrabruje. Svakako da nije dobro kada se izgubi 10:1, ali setimo se pre godinu dana sa kolikom razlikom smo gubili od Panipak. Osvojena medalja je izuzetno bitna, jer još je dug put do osiguranog mesta za Olimpijske igre u Tokiju. Sledeći Gran pri je u Bugarskoj, a zatim će Tijana učestvovati na Svetskom vojnom prvenstvu u Kini, pa na Evropskom prvenstvu u olimpijskim kategorijama i finalnom Gran pri turniru, koji se održava u Moskvi“, rekao je Jović.\nMilica Mandić (+67kg) zauzela je peto mesto na GP, posle dve pobede i poraza u četvrtfinalu od Osipove, predstavnice Uzbekistana, u poslednjim sekundama, posle vrlo izjednačene borbe.


Prema podacima Republičkog zavoda za statistiku, od januara do oktobra ove godine, broj živorođenih beba u Srbiji bio je 50.974, što znači da će ih, prema procenama, do kraja godine biti oko 60.000. Prvu prinovu u porodici dobilo je oko 30.000 roditelja, te će tako u ove svrhe država morati da izdvoji na godišnjem nivou oko devet milijardi dinara.\nTatjana Macura iz udruženja "Mame su zakon" pozdravlja ovu meru i naglašava da su oni i dalje pri stavu da Srbija mora da izdvaja veći deo BDP-a za podršku porodicama, sa posebnim osvrtom na one koje se odlučuju za prvo ili drugo dete.\n- Pred ministrima se našla još jedna velika izmena koja podrazumeva uvođenje čitavog jednog odeljka koji će urediti pitanje finansijske podrške za izgradnju, učešće ili kupovinu porodično-stambene zgrade ili stana po osnovu rođenja deteta, pri čemu će se kao vlasnica nepokretnosti upisivati majka, a samo u izuzetnim slučajevima, na primer u slučaju smrti majke, otac deteta - navodi Macura.\nPrema predlogu koji je otišao na Vladu, pravo na novac iz državne kase za kupovinu stana imaju majke koje imaju državljanstvo i prebivalište u Srbiji, ali i one koje imaju status strane državljanke ili stalno nastanjenog stranca, uz uslov da je dete rođeno u našoj zemlji. Kupljena nekretnina, po slovu zakona, ne bi mogla da se otuđi pet godina od kupovine, odnosno bez saglasnosti organa starateljstva. Zahtev će majke moći da podnesu najduže godinu dana od rođenja prinove, a iznos koji će dobiti odrediće Vlada.\n- S druge strane, time što će se kao vlasnica buduće nekretnine upisivati majka, sprečiće se potencijalne zloupotrebe, u smislu prisilnih trudnoća. Takođe, ovo je i snažna preventivna mera zaštite mogućih žrtava porodičnog nasilja, koje upravo zbog veoma česte loše ekonomske i stambene situacije trpe nasilje godinama. Očekujemo da vidimo i kako će izgledati najavljena mere podrške studentskoj populaciji - naglašava naša sagovornica.\nO PRAVU na kupovinu stana uz državno učešće odlučivaće komisija koju imenuje Vlada. U njoj će biti predstavnici nadležnih za socijalna pitanja, brigu o porodici, demografiju, finansije, privredu, građevinarstvo, brigu o selu i Republičkog geodetskog zavoda. Predsednik komisije je ministar za socijalna pitanja.


Bojić: Šešelju je loše, počinjemo sa lečenjem - Sputnjik Srbija\n02:12 20 Septembar 2019\nBojić: Šešelju je loše, počinjemo sa lečenjem\n14:45 15.04.2015 (osveženo 16:19 05.10.2015) Preuzmite kraći link\nZdravstveno stanje hašog optuženika Vojislava Šešelja je ozbiljno i njegovo lečenje tek sada treba da počne, izjavio je danas vođa lekarskog Konzilijuma za lečenje Šešelja Milovan Bojić.\n„Konzilijum ništa nije dijagnostikovao, već su to uradili holadski lekari“, rekao je Bojić na konferenciji za novinare.\nDa li je Šešelj dobio pravnu bitku, prema njegovim rečima, presudiće pravna nauka, ali je, kako kaže, sa Haškim tribunalom izgubio borbu za zdravlje.\nOn kaže da je Konzilijum šokiran izjavama glavnog haškog tužioca Serža Bramerca, nazivajući ih „zločinom i idiotizmima“.\n„Ako se Šešelj sada vrati u Hag, to će biti ubistvo sa umišljajem“, kaže Bojić.\nOn je apelovao na javnost, Haški tribunal i političke strukture da dopuste Šešelju da se leči, jer on odbija lečenje zbog opasnosti da bude vraćen u Hag.\nBojić je podsetio na istoriju njegovog lečenja u pritvorskoj jedinici Haškog tribunala koje je, prema njegovim rečima, bilo neadekvatno.\n„To je i osnovni razlog zbog kojeg Šešelj odbija lečenje tamo“, rekao je Bojić.\nPredsednik Nacionalnog saveta za saradnju sa Hašim tribunalom Rasim Ljajić rekao je juče da Vlada Srbije ne može da pomogne u rešavanju problema sa privremenim puštanjem na slobodu Vojislava Šešelja i zahtevom da on bude vraćen u Hag.\nLjajić je, u izjavi za televiziju N1, novonastalu situaciju okarakterisao kao „igru i sukob sujeta“ unutar samog Haškog suda i dodao da je Srbija jedina koja se u svemu tome odgovorno ponašala.\nTužilaštvo je ranije danas Žalbenom veću Haškog tribunala uputilo hitan predlog za izvršenje odluke o ukidanju prevremenog oslobađanja Vojislava Šešelja. U predlogu koji je potpisao glavni tužilac Serž Bramerc, od Žalbenog veća se traži da naloži Pretresnom veću da opozove odluku o privremenom puštanju u roku od jednog dana od dana odluke o ovom predlogu.\n„Od početka sam tvrdio da je ovo uslovno rečeno igra, sukob sujeta unutar suda, na relaciji Tužilaštvo-Sud, odnosno, ovo je sukob sudije Antonetija kao predsedavajućeg Pretresnog veća i tužioca Serža Bramerca i taj sukob se nastavlja sa današnjim stavom“, rekao je Ljajić.\nBojić, zdravlje, Šešelj, Milovan Bojić, Srbija


Bakir Izetbegović: i Hristovoj majci Mariji bi bilo zabranjeno da studira na Sorboni jer je bila pokrivena – Balkanekspresrb.rs\nČlan Predsedništva Bosne i Hercegovine Bakir Izetbegović izjavio je danas da Evropa ne pripada samo hrišćanima pošto je hrišćanstvo stiglo u Evropu nekoliko vekova pre islama sa istog mesta.\nOn je na tribini “Bošnjaci – evropski muslimani između islamofobije i ekstremizma” istakao da bi islamofobija, koja je samo deo ksenofobije kao primitivne mržnje prema drugom i drugačijem, čak bi zabranila da i Isus danas dođe u Evropu jer je izgledao kao ljudi koji danas dolaze iz arapskih zemalja, a njegovoj majci Mariji bi bilo zabranjeno da studira na Sorboni jer je bila pokrivena.\n“Kada bi iz evropske kulture i identiteta izbacili komponentu koju su uneli muslimani ona ne bi bila kakvu je danas znamo. Taj doprinos se ogleda u matematici, astronomiji, hemiji, biologiji, filozofiji, muzici – jer kako bi džez i rok gitaristi svirali bez arapskog, muslimanskog instrumenta gitare ili kako bi prali ruke bez sapuna i slično”, rekao je Izetbegović.\nNaglasio je da muslimani moraju naći odgovor na islamofobiju jer je Evropa i njihov kontinent, ali da, nažalost, islamski ekstremisti namerno daju materijal za prikazivanje muslimana kao terorista jer je ID cilj da izazove rat između muslimana i ostatka sveta, ali oni su apsolutna manjina u islamskom svetu i tiha većina treba da nađe odgovor. (Fena)♦\nKomemoracija: Veliki školski čas u Kragujevcu


Odbojkaši sa Pazovom, odbojkašice sa Partizanom - Moja Crvena Zvezda\nDženkins: „Ovo je moje mesto. Ovo je…\nBorjan: „Sve odluke donosimo zajedničkim snagama“\nAndrijana Trišić: „Radim na sebi i iznova…\nPriče iz istorije – Ivan Todorov\nSećanja – Zvezdina prva titula iz 1946.\nFilipović: „Jedva čekam unuke da zagrlim“\nZvezdan Terzić o izlasku iz krize\nPreminuo sportski fotoreporter Ivan Milutinović\nIN MEMORIAM: Miodrag Mališa Petrović (1927-2020)\nPriče iz istorije – Prva titula stonotenisera\nVažno Domaća takmičenja Najnovije Odbojka Odbojka\nOdbojkaši sa Pazovom, odbojkašice sa Partizanom\nod Moja Crvena zvezda feb 15, 2018 feb 15, 2018 0175\nU 17. kolu BPŠ Superlige očekuje nas dupli program na Banjici – crveno-beli odbojkaši dočekuju Jedinstvo iz Stare Pazove, dok će Zvezdine dame odmeriti snage sa Partizanom.\nOdbojkaši Crvene zvezde protiv Staropazovčana žele da nastave seriju pobeda i zadrže četvrtu poziciju koju dele upravo sa Jedinstvom, kao i sa Mladim radnikom, ali i da napadnu treću poziciju. Ove tri ekipe imaju skor od osam pobeda i osam poraza i po 26 bodova i čekaće se kiks subotičkog Spartaka, koji ima dva boda manje, ali pobedu više, tj. skor 9-7 i drži treće mesto na tabeli. U prvom meču, u Staroj Pazovi, Jedinstvo je nadigralo naš tim, što će biti dodatni motiv za crveno-bele.\nOdbojkašice Partizana posle dugog niza godina ponovo igraju u najkvalitetnijem domaćem takmičenju. Crno-beli su iskoristili fuziju Kleka i MD Zrenjanina i obezbedile mesto među najboljima. Trener ekipe je bivši član stručnog štaba Vizure Ivan Steljić, koji je ekipu Partizana doveo do pet pobeda uz 11 poraza i 17 osvojenih bodova. To je trenutno dovoljno za sedmo mesto na tabeli, i crno-bele ne bi trebalo da strepe za opstanak. Ekipu predvode mlada Bugarka Georigejeva i Andrijana Sejat (primači servisa), a u tim se skoro vratila i tehničar Jelena Medarević. Crveno-bele su u prvom delu sezone ubedljivo slavile i u ovaj meč ulaze kao favoriti.\nNadamo se da će i publika pomoći našim timova, crveno-belim odbojkašima da nastave seriju pobedu, a odbojkašicama da se povrate posle poraza od TENT-a. Dva kola su samo ostala do kraja regularnog dela šampionata, pa svaki trijumf može značiti bolju poziciju na tabeli pred plej-of.\nXVII kolo Banka Poštanska štedionica Superlige Srbije\nCrvena zvezda – Jedinstvo (SP),\nDvorana: USC „Voždovac“, petak, 16. 02. 2018. godine, 18h\nCrvena zvezda – Partizan,\nDvorana: USC „Voždovac“, petak, 16. 02. 2018. godine, 20:30h\nodbojkašiOK Crvena zvezdapartizanSuperliga SrbijeŽOK Crvena zvezdaJedinstvo (SP)Odbojkašice\nLajkovac domaćin finala Kupa Srbije u odbojci\nPrvotimci Crvene zvezde iznenadili Nišlije\nDženkins: „Ovo je moje mesto. Ovo je moj dom“\nVladimir apr 1, 2020 apr 1, 2020\nVladimir apr 1, 2020\nAndrijana Trišić: „Radim na sebi i iznova sebi postavljam nove standarde“\nMoja Crvena zvezda apr 1, 2020\nMoja Crvena zvezda mar 31, 2020\nVladimir mar 31, 2020\nGavrić: „Sve je lakše uz porodicu“\nPančev: „Pobedićemo pandemiju disciplinom“\napr 1, 2020 apr 1, 2020 0


Poklonjeno preko 600 publikacija BITEF-a - LookerWeekly.com magazin\nOrganizacija “Kulturni Element” je osmislila i u saradnji sa BITEF festivalom realizovala akciju u okviru koje je poklonila preko šesto publikacija u vezi sa BITEF festival institucijama kulture širom zemlje.\nMeđu tridesetak institucija koje su primile pakete publikacija na poklon su i institucije od najvećeg nacionalnog značaja kao što su Narodna biblioteka, Narodno pozorište u Beogradu, zatim Biblioteka grada Beograda, Univerzitetska biblioteka, brojna pozorišta, među kojima su Atelje 212, Beogradsko drmasko pozorište, Kamerna opera Madlenianum i obrazovne institucije Fakultet dramskih umetnosti u Beogradu, Baletska škola „Lujo Davičo“, Univerzitet Megatrend, i mnogi drugi.\nSvečana dodela paketa publikacija i potpisivanje povelja o poklonu održala se u UK „Parobrod“. Svečanosti su prisustvovali Jovan Ćirilov, osnivač i umetnički direktor BITEF festivala, Tadija Miletić, predsednik organizacije “Kulturni Element”, Nada Jeftenić, PR organizacije, i Jelena Knežević, izvršni direktor BITEF-a.\nOvom prilikom je iz “Kulturnog elementa” najavljen niz novih aktivnosti na temu edukacije i popularizacije kulture i kulturnih vrednosti.\nKulturni Element je organizacija osnovana od strane grupe mladih obrazovanih umenika, profesionalaca u oblasti kulture i umetnosti, okupljenih sa ciljem da vrate umetnost i kulturu na mesto koje im pripada. Ciljevi organizacije su unapređivanje kulture i kulturne svesti, afirmacija umetnosti i ličnosti umetnika, edukacija građana, a posebno dece i omladine o značaju kulture, organizacija kulturno-umetničkih sadržaja, dokumentovanju i obnovi kulturno istorijskog nasleđa.\nJubilarno 200. izvođenje Čikaga


Ostali sportovi - Karate: Odličan nastup "Mladosti" na prvenstvu Vojvodine\nNapisano u kategoriji Ostali sportovi, 21 novembra, 2016\nKaratisti „Mladosti“ nastupili su u Novom Bečeju na prvenstvu Vojvodine, koje je bilo za kadete, juniore i mlađe seniore. U veoma jakoj konkurenciju postignuti su odlični rezultati. Zlatnu medalju u borbama osvojila je Jana Kojčić u konkurenciji kadetkinja do 54kg.\nSrebrnu medalju u borbama je osvojio tim juniora u sastavu: Srđan Jokić, Filip Sekulić, Filip Nikolić i Tibor Mičik. Bronzanu medalju je osvojio kata tim standardnih kadetkinja, koje su sad u spojenoj konkurenciji za kadetkinje i juniorke osvojile treće mesto. Tim su sačinjavale sestre Jaredić Anđelina i Anastasija i Jovana Novakov. Ovo je njihov prvi nastup u kadetskoj konkurenciji, jer su 2003.godište.\nMeđu konkurentkinjama starijima od dve do četiri godine, odlično su se snašle i plasirale se na državno prvenstvo. U borbama bronzane medalje su osvojili odlični kadeti Bojan Vekecki i Damjan Stojanović, kao i juniori Filip Sekulić i Filip Nikolić. Iako su ostali bez medalje, dobar nastup su imali junior Branislav Čokeša i kadet Đorđe Stojiljković. Svi osvajači medalja su se plasirali za državno prvenstvo, koje se održava u Beogradu za nedelju dana.\nKarate: Odličan uspeh "Mladosti" na prvenstvu Vojvodine


Cycle S.A. (RS)\nUpravljanje potraživanjima, namenjeno kompanijama i fizičkim licima (usluge pruža CYCLE CREDIT Srbija doo)\nCycle Credit Serbia, u mogućnosti je da Vam ponudi širok spektar usluga, koje nisu ograničene na sprečavanje izloženosti kreditnom riziku. Takođe, nudimo Vam uslugu Naplate Potraživanja, koja će Vam omogućiti efikasnije i bolje izvršenje naplate zaostalih dugova. Na taj način garantujemo i povećanje likvidnosti Vašeg preduzeća.\nCycle Credit svojim dugogodišnjim iskustvom u oblasti planiranja, finansijske analize i naplate potraživanja, u mogućnosti je da i Vašoj kompaniji ponudi usluge naplate potraživanja uz posredovanje trećeg lica (outsourcing collection). Cycle Credit preduzima sve mere u cilju obaveštavanja Vaših klijenata (pravnih i fizičkih lica) o neizmirenim obavezama prema Vašoj kompaniji, kao i pregovore o načinu otplate zaduženja.\nNaši klijenti su kompanije koje posluju u sferi bankarstva, finansija, telekomunikacija i ostalim industrijskim granama.\nKvalitetni sistem menadžmenta\nUdruženja kompanija za upravljanje potraživanjima\nOd početka razvoja svog poslovanja, Cycle Credit je član najznačajnijih evropskih i internacionalnih udruženja kompanija za upravljanje potraživanjima, što znatno utiče na usavršavanje i praćenje razvoja industrije.\nCycle Credit uvek teži da poveća zadovoljstvo svojih klijenata i zaposlenih kadrova uz kontinuirano usavršavanje interne strukture i kvaliteta usluga. U tom cilju razvijen je i uspešno se sprovodi QMS (Quality Management System) baziran na ISO 9001 standardu.\nKvalitet usluga se jasno vidi u upravljanju naše kompanije i svim pratećim procesima, i ključni je parametar za dalji rast i opstanak u konkurentnom okruženju.\nNaši vodeći ciljevi su:\n• Pružanje najkvalitetnijih usluga našim partnerima\n• Čuvanje tajnosti poverljivih podataka i poštovanje dužnikovih prava\n• Uspostavljanje korektne saradnje, koja je u skladu sa svim standardima i poslovanjem naše kompanije\n• Održavanje reputacija naših partnera i naše kompanije • Konstantno usavršavanje kvaliteta usluga koje pružamo\nNaš glavni cilj jeste pružanje kvalitetnih usluga koje će nam obezbediti i sačuvati vodeću poziciju na tržištu i ispuniti uslove za pouzdan i efikasan način rada. Veliki uticaj U ostvarenju cilja ima naša napredna i moderna IT (Information Technology) podrška.\nCycle Credit, lider u svom sektoru, je član najznačajnijih evropskih i internacionalnih udruženja kompanija za upravljanje potraživanjima, što znatno utiče na usavršavanje i praćenje razvoja industrije.\nCycle Credit je aktivan član sledećih udruženja:\n• ACA International - Vodeće internacionalno udruženje kompanija za naplatu potrživanja sa bazom u SAD i sa preko 5000 članova.\n• CSA – Vodeće evropsko udruženje kompanija za naplatu potrživanja i advokatskih firmi sa sedištem u Velikoj Britaniji.\n• ESEDA – Cycle Credit je jedan od osnivača grčkog udruženja kompanija za upravljanje potraživanjima ESEDA, a samim tim je i član evropske nacionalne federacije FENCA (Federation of European National Collection Associations).\nB2B Services (RS)\nB2C Services (RS)\nTechnical Infrastructure (RS)\nQuality of Services (RS)\nSector Update (RS)


Vesić: Naša je obaveza da budemo uz Kinu i kineski narod\nZamenik gradonačelnika Goran Vesić prisustvovao je večeras na Kalemegdanu koncertu podrške Narodnoj Republici Kini i kineskom narodu u borbi protiv epidemije koronavirusa. Događaju su prisustvovali potpredsednik\t… Detaljnije\nVesić: Nastavljamo sa uređenjem dečjih igrališta i sportskih terena, to je naša politika\nZamenik gradonačalenika Goran Vesić obišao je danas rekonstruisano dečje igralište u Ustaničkoj ulici i najavio nastavak akcije uređanja igrališta, sportskih terena i prostora za kućne ljubimce u prestonici. On\t… Detaljnije\nOpština Zemun tradicionalno na Sajmu turizma\nPredsednik Opštine Zemun Dejan Matić prisusvovao je danas u svojstvu domaćina tradicionalnoj prezentaciji turističke ponude te opštine na 42. Međunarodnom sajmu turizma u Beogradu. Na štandu Turističko-kulturnog\t… Detaljnije\nPotpisani ugovori o saradnji sa kompanijom „Lukoil” za pet gradskih manifestacija\nGradonačelnik Beograda prof. dr Zoran Radojičić i generalni direktor kompanije „Lukoil Srbija” Denis Rjupin potpisali su danas u Starom dvoru ugovore o saradnji u oblasti kulture sa predstavnicima gradskih\t… Detaljnije\nRadojičić: Saradnja Krfa i Beograda bitna za očuvanje kolektivnog sećanja i edukaciju novih generacija\nGradonačelnik Beograda prof. dr Zoran Radojičić ugostio je delegaciju Grada Krfa predvođenu gradonačelnicom Meropi Idreu, sa kojom je razgovarao o unapređenju saradnje Beograda i Krfa, pre svega u oblasti kulture i turizma. Gradonačelnici\t… Detaljnije\nNikodijević: Unapređujemo saradnju naših gradova, kao i odnose grčkog i srpskog naroda\nPredsednik Skupštine grada Beograda Nikola Nikodijević primio je danas u Starom dvoru zamenicu gradonačelnika grada Volosa i gradsku većnicu zaduženu za obrazovanje Georgiju Tokali – Buntu. Nikodijević je podsetio\t… Detaljnije\nVesić: Dvadeset miliona dinara za obnovu vrtića „Zeka” u Velikom Mokrom Lugu\nZamenik gradonačelnika Beograda Goran Vesić obišao je danas vrtić „Zeka” u Velikom Mokrom Lugu, gde je u toku rekonstrukcija koja će, kako je rečeno, biti završena sredinom aprila. Događaju su prisustvovali\t… Detaljnije


Inspekcija - Blic Online\nPrema nalogu Ministarstva zdravstva Kantona Sarajevo, zdravstveni inspektori Kantonalne uprave za inspekcijske poslove KS, nakon nedavne smrti dvoipogodišnje Džene Gadžun iz Kaknja, izvršili su inspekcijski nadzor u "Privatnoj oftalmološkoj ordinaciji Dr Halimić", "Privatnoj ordinaciji za anesteziju u terapiju bola prim. dr Suad Rožajac" te "Privatnoj stomatološkoj ordinaciji Bejtović".\nINSPEKCIJA ZAVRŠILA KONTROLU "Aparati ordinacije gde je operisana devojčica iz Kaknja koja je pala u komu nisu zakonski verifikovani"\nKantonalna inspekcija je jutros ušla u prostorije privatne ordinacije "Halimić" u kojoj je rađen operativni zahvat devojčici iz Kaknja koja je nakon toga pala u komu.\nDIVLJA GRADNJA NA PALILULI, URUŠIO SE ZID ZGRADE Inspekcija hitno zatvorila gradilište kako neko ne bi stradao\nNa zgradi koja se gradi u Ulici albanske spomenice 26 i to bez građevinske dozvole, došlo je do urušavanja zida ka susednom objektu, te je inspekcija danas hitno izašla na teren i obustavila dalju gradnju, kao ne bi došlo do ugrožavanja života ljudi i velike materijalne štete.\nZa sada nepoznati počinioci isekli su danas potpuno zdravo, odraslo stablo breze na zelenoj površini ispred stambenog objekta u Ulici Bulevar Arsenija Čarnojevića 93, saopštilo je JKP "Zelenilo Beograd".\nInspekcijske službe u Federaciji BiH izdale su u julu 53 prekršajna naloga u iznosu od 48.310 evra (96.620 KM) i devet rešenja o zabrani rada.\nOD SUTRA POJAČAN NADZOR INSPEKCIJE:"Novi talas je blizu, delta soj se brzo širi, a daleko smo od kolektivnog imuniteta"\nPomoćnik ministra zdravlja za inspekcijske poslove Goran Stamenković istakao je da smo daleko od kolektivnog imuniteta, a još dalje od dovoljno vakcinisanih mladih ljudi.\nNakon vesti da je jedan beogradski splav počeo da tone usred koncerta, javnost se zapitala koliko su bezbedni ovi plutajući simboli Beograda. Šta bi svaki splav u teoriji i po zakonu trebalo da ima, a šta stvarno ima u praksi?\nGrađevinska inspekcija Sekretarijata za inspekcijske poslove grada Beograda vodi postupak inspekcijskog nadzora nad izgradnjom ograde na katastarskoj parceli 4605 KO Zvezdara.


Strah od onih koji su ih birali: Zaposleni napuštaju zgrade institucija BiH\nDio zaposlenih u institucijama BiH napustio je zgrade u kojima su one smještene na Marijin dvoru u Sarajevu, nakon što su počeli protesti – saznaje Srna od izvora bliskih Vijeću ministara i Parlamentarnoj skupštini BiH.\nZaposlenima u Vijeću ministara BiH sugerisano je da po vlastitoj procjeni odluče da li će ostati na poslu do 17.00 sati, do kada je radno vrijeme, ili će ranije otići.\nIz Vijeća ministara BiH rečeno je da nije bilo nikakve zvanične preporuke, odnosno pisanog akta da zaposleni napuste radna mjesta.\nRukovodilac Sektora za odnose sa javnošću u Parlamentarnoj skupštini BiH Zlatko Vukmirović izjavio je Srni da on ne zna ni za kakvu preporuku da službenici napuste radna mjesta prije okončanja radnog vremena.\nOn nije mogao da kaže više detalja ni o tome da li će službenici zaposleni u zajedničkim institucijama raditi sutra, za kada je zakazan veliki protest.\nNeki od zaposlenih u institucijama BiH danas nisu ni dolazili na posao, kao na primjer oni u kabinetu predsjedavajućeg Vijeća ministara BiH Vjekoslava Bevande, gdje je sekretarica došla nakratko da pokupi poštu. Slično je bilo u još nekim ministarstvima.\nZamjenik ministra pravde Srđan Radulj izjavio je Srni da, prema Zakonu o radu, nijedan službenik zaposlen u institucijama BiH neće snositi odgovornost ukoliko napusti radno mjesto ako smatra da su mu ugroženi život i bezbjednost.


Radoslav Zelenović: Publika će videti 130 filmova na Paliću – 24sata online\nRadoslav Zelenović: Publika će videti 130 filmova na Paliću\nGost nove epizode video serijala “Tanjug Reflektor” bio je filmski znalac Radoslav Zelenović koji nam je otkrio da će publika videti 130 filmova u okviru programa Festivala evropskog filma Palić (17-23.jul)\n” Prošlogodišnje izdanje festivala bilo je istorijsko po mnogo čemu. Na paliću se odigravala prva filmska smotra sa publikom u kovid eri i jako smo ponosni zbog toga. Možda sam konzervativan, ali internet i onlajn ne postoje za mene ako govorimo o filmskim festivalima. Film se pravi po pravilu za mračnu salu veliko platno i prisustvo publike”, kazao je Zelenović.\nOve godine kako kaže publiku očekuje bogat program na koji je inače navikla na Paliću.\n“Poštovaoci kinematgorafije imaće priliku da vide 130 filmova u okviru najvažnijih programa koji čine okosnicu festivala. Zadovoljni smo što nikada nismo imali ideju da festivala neće biti”, kazao je Zelenović.\n“Potencijalni gosti iz inostranstva ne odlučuju se tako lako da dođu na Palić. Nije sigurno da neka država neće zatvoriti granicu za vreme festivala. Ildiko Enjedi koja je pobeđivala na našem festivalu i koja je bila predsednica žirija kalazala mi je da je prošle godine provela dosta vremena u Nemačkoj gde je radila film i da nije videla porodicu. Ima i takvih primera, ali mi je očekujemo na Paliću”, rekao je Zelenović.\n“Prikazivaćemo filmove koji otvoreno i kritički govore o vremenu u kojem živimo”, zaključio je Zelenović.\nTagovi: Filmski festival na PalićuRadoslav Zelenović\nRadojičić: Beograd danas nagrađuje najbolje učenike osnovnih i srednjih škola


Gradonačelnik Subotice Jene Maglai i član Gradskog veća zadužen za sport omladinu i turizam, Vjekoslav Ostrogonac, priredili su danas, u Velikoj većnici Gradske kuće, prijem za juniorske reprezentativke naše zemlje u odbojci, učesnike Kursa za kandidate za međunarodne sudije Svetske odbojkaške federacije (FIVB) i delegaciju Odbojkaškog saveza Srbije (OSS).\nJuniorska reprezentacija Srbije takmiči se od 5. do 9. avgusta, u subotičkoj Hali sportova „Dudova šuma”, na Balkanskom prvenstvu u odbojci na kome će nastupiti najbolje juniorske selekcije iz sedam zemalja, dok se u hotelu „Patria” u Subotici, u organizaciji OSS, od 1. do 10. avgusta, održava Kurs za kandidate za međunarodne sudije FIVB. Kandidati, njih 21 iz 12 zemalja, će tokom trajanja Kursa suditi utakmice Balkanskog prvenstva 2014. za juniorke.\nGradonačelnik Maglai je poželeo dobrodošlicu i ugodan boravak u našem gradu juniorskim reprezentativkama Srbije, učesnicima Kursa za kandidate za međunarodne sudije FIVB i delegaciji Odbojkaškog saveza Srbije.\nUz izražavanje zadovoljstva što će se Balkansko prvenstvo u odbojci za juniorke odigrati upravo u Subotici, on je istakao da će se Subotičani potruditi da budu dobri domaćini i da će ispoštovati sve što je u vezi ovog šampionata dogovoreno sa rukovodstvom Odbojkaškog saveza Srbije.\n- Subotica će uvek biti otvorena za saradnju sa Odbojkaškim savezom Srbije. Smatramo da naš grad treba da stoji iza ovakvih značajnih takmičenja, jer takve međunarodne manifestacije doprinose i promociji grada Subotice, i afirmaciji odbojkaškog sporta u našoj sredini. Juniorskim reprezentativkama naše zemlje želim da na ovom prvenstvu pruže dobre partije i da, uz podršku Subotičana sa tribina, osvoje prvo mesto – naglasio je Jene Maglai.\nGoste je pozdravio i Vjekoslav Ostrogonac koji je, između ostalog, Ženskoj juniorskoj odbojkaškoj reprezentaciji Srbije poželeo da ostvari zapažen uspeh na Balkanskom prvenstvu, kao i na 24. Evropskom prvenstvu koje će se odigrati od 16. do 24. avgusta u Tampereu, u Finskoj i Tartuu (finale), u Estoniji. U interesu grada Subotice je, dodao je, da se, osim kao grad sportova, zajedno sa Palićem promoviše i kao značajna turistička destinacija.\nTokom prijema, član Izvršnog odbora OSS, Dejan Jovanović, predao je Jeneu Maglaiju specijalnu plaketu Odbojkaškog saveza Srbije za dugogodišnju uspešnu saradnju i doprinos grada Subotice razvoju odbojke.\nPrisutnima su se obratili i sekretar Sudijske komisije FIVB i direktor Kursa, Sergej Titov, iz Rusije, i predsednik Komisije za pravila igre FIVB, instruktor na Kursu, Aleksandar Džejms Stil, iz Škotske.\nSergej Titov je rekao da je Srbija po drugi put za redom domaćin Kursa za kandidate za međunarodne sudije FIVB (prošle godine održan u Kladovu) i istakao da je Kurs izuzetno značajan, jer se radi o budućim međunarodnim sudijama koji bi trebalo da budu nosioci tih funkcija u narednim decenijama.\nAleksandar Džejms Stil je, uz zahvalnost, kako je rekao, na sjajnoj dobrodošlici i dobrim uslovima za rad u Subotici, kazao da je veoma bitno da kandidati za sudije budu pripremljeni na adekvatan način kako bi igračima omogućili da na terenu budu što bolji i kvalitetniji.\nPrijemu su prisustvovali i Darko Đuričković, koordinator nacionalnih selekcija OSS, i Simon Džines, delegat Balkanske odbojkaške asocijacije (BVA) na Balkanskom prvenstvu u Subotici.\nNa Balkanskom prvenstvu će igrati sedam reprezentacija: Srbija, Bosna i Hercegovina, Bugarska, Grčka, BJR Makedonija, Rumunija i Turska, a igraće se po jednokružnom bod sistemu (svako sa svakim). Prvi meč naša reprezentacija igraće sa selekcijom Makedonije u utorak, 5. avgusta, u Hali sportova „Dudova šuma”, od 20 časova.


Manje glutena – veći rizik dijabetesa - Zdrava Hrana\nIshrana koja sadrži više glutena povezana je sa manjim rizikom od dijabetesa tip 2, saopšteno je na naučnom skupu o epidemiologiji i prevenciji Američkog udruženja za srce (AHA).\nGluten je protein koji se nalazi u pšenici, ječmu, raži i ovsu i on daje hlebu i pecivima elastičnost tokom mešenja, a krckavu teksturu gotovim proizvodima. Samo mali procenat ljudi ne podnosi gluten; radi se onim sa preosetljivošću na gluten ili celijakijom. Pa ipak je bezglutenska ishrana postala popularna i među ljudima koji nemaju ove zdravstvene probleme, iako ne postoje dokazi da bi im takva ishrana mogla doneti dugoročne zdravstvene dobrobiti.\nU opsežnom istraživanju katedre za ishranu Univerziteta Harvard pokazalo se da su učesnici ispitivanja koji su jeli manje glutena istovremeno konzumirali i manje vlakana žitarica, koje su poznate kao zaštitni faktor protiv razvoja dijabetesa tip 2. Istraživanje je bilo impresivnih razmera, obuhvatilo je 4,24 miliona ljudi koji su praćeni u periodu od 9 godina. U krajnjem rezultatu se pokazalo da je grupa od 20% onih koji su konzumirali najviše glutena imala 13% manji rizik da dobiju dijabetes tip 2 u odnosu na one sa najmanjim dnevnim unosom glutena.\nDa ne bude nesporazuma, istraživači su hteli da ispitaju kako smanjenje glutena u ishrani utiče na zdrave ljude, koji nemaju nikakvih medicinskih razloga da izbegavaju gluten. “Namirnice bez glutena često imaju manje biljnih vlakana i drugih mikronutrijenata, što ih čini manje hranljivim, a često su i skuplje”, prokomentarisao je rezultate dr Geng Žong, sa Katedre za ishranu Univerziteta Harvard i dodao: “Zato ljudi koji nemaju celijakiju treba da razmisle da li je za njih zaista korisno da smanje gluten u ishrani, zato što time smanjuju i pozitivan uticaj na prevenciju hroničnih bolesti, pogotovo dijabetes.”\nAko hoćete da proverite da li ste zaista osetljivi na gluten, obratite se svom lekaru. Postoje potpuno pouzdani medicinski testovi koji to mogu da utvrde, tako da nakon njih možete da budete potpuno sigurni. Takozvana kvantna dijagnostika i razne alternativne metode za određivanje osetljivosti na namirnice mogu da daju određene indicije u tom pogledu, ali se u celini ne mogu smatrati pouzdanim.